Nyia Ɛbulɛ Maa Menli Mɔɔ Lɛ Tumi la | Nyamenle Ɛhulolɛ\n“Bɛli menli kɔsɔɔti eni.”—1 PITA 2:17.\n1, 2. (a) Duzu ati a ɔyɛ se ɔmaa yɛ kɛ yɛkɛbu menli mɔɔ lɛ tumi la ɛ? (b) Kpuyia boni mɔ a yɛbazuzu nwolɛ a?\nWƆNWU kɛzi kakula bie yɛ ye nyɛleɛ wɔ mekɛ mɔɔ bɛkɛha kɛ ɔyɛ debie mɔɔ ɔngulo kɛ ɔkɛyɛ la ɛlɛ ɔ? Ɛbanwu kɛ ɔmunla ɔ nyunlu. Ɔte ɔ nli anzɛɛ ɔ ze ane, na ɔze ye wienyi kɛ ɔwɔ kɛ ɔbu ye. Noko akee, wɔ mekɛ ɛhye anu ɔngulo kɛ ɔtie. Mɔɔ ɛdo kakula ɛhye la bie kola to yɛ muala.\n2 Tɛ kenle ne amuala a ɔla aze kɛ yɛkɛbu menli mɔɔ lɛ tumi la a. Asoo ɔyɛ a ɔyɛ se ɔmaa wɔ kɛ ɛkɛbu menli mɔɔ nea ɛ nwo zo la? Saa zɔhane yɛɛ ɔde a, ɛnee tɛ ɛ ngome ɔ. Yɛwɔ mekɛ mɔɔ menli dɔɔnwo ɛmbu tumililɛ la anu. Noko, Baebolo ne ka kɛ ɔwɔ kɛ yɛbu menli mɔɔ lɛ tumi wɔ yɛ nwo zo la. (Mrɛlɛbulɛ 24:21) Nɔhalɛ nu, saa yɛkulo kɛ yɛtɛnla Nyamenle ɛhulolɛ ne anu a ɛnee ɔwɔ kɛ yɛyɛ zɔ. Ɛhye maa yɛbiza kpuyia bie mɔ. Duzu ati a ɔyɛ se kɛ yɛkɛbu menli mɔɔ lɛ tumi la ɛ? Duzu ati a Gyihova kulo kɛ yɛyɛ zɔ a, na duzu a baboa yɛ yeamaa yɛadie bɛ a? Mɔɔ li awieleɛ la, kɛ ɔkɛyɛ na yɛahile kɛ yɛbu menli mɔɔ lɛ tumi la ɛ?\nDEƐMƆTI ƆYƐ SE LA\n3, 4. Kɛzi ɛtane nee sinlidɔlɛ bɔle ɔ bo ɛ, na kɛmɔti a ɛtane mɔɔ wɔ yɛ nwo la maa ɔyɛ se kɛ yɛkɛbu menli mɔɔ lɛ tumi la ɛ?\n3 Bɛmaa yɛzuzu ninyɛne nwiɔ mɔɔ maa ɔyɛ se kɛ yɛkɛbu menli mɔɔ nea yɛ nwo zo la anwo. Mɔɔ lumua la, yɛnli munli; mɔɔ tɔ zo nwiɔ, menli mɔɔ nea yɛ nwo zo la noko ɛnli munli. Ɛtane mɔɔ wɔ alesama anwo nee munli mɔɔ bɛnli la bɔle ɔ bo la yehyɛ, wɔ Yidɛn tola ne anu, mekɛ mɔɔ Adam nee Yive dele Nyamenle tumililɛ ne anwo atua la. Yemɔti, atuadelɛ a vale ɛtane rale a. Bɛva atuadelɛ bɛwo yɛ ɔvi zɔhane mekɛ ne badwu ɛnɛ.—Mɔlebɛbo 2:15-17; 3:1-7; Edwɛndolɛ 51:5; Wulomuma 5:12.\n4 Kɛmɔ yɛnli munli la ati, ɔnyɛ se kɛ yɛbayɛ anwomemaazo na yɛadu yɛ nwo, noko akee, ɔwɔ kɛ yɛbɔ mɔdenle kpalɛ na yɛahola yɛazukoa mɛlɛbɛnwoaze. Saa yɛva mekɛ tendenle yɛzonle Nyamenle nɔhalɛ nu bɔbɔ a, yɛbahola yɛayɛ anzosesebɛ na yɛayɛ anwomemaazo. Kɛ neazo la, suzu Kɔla mɔɔ nee Gyihova menli bɔle nu nwunle amaneɛ kpole la anwo nea. Amozi, ɔbɔle mɔdenle kɛ ɔbanyia tumi kpole na yeanze nyiane kɛ ɔkɛli atuadelɛma anyunlu ɔkɛmaa bɛkɛde atua bɛkɛtia Mosisi mɔɔ ɛnee le bɛlɛvo tɛla awie biala wɔ zɔhane mekɛ ne la. (Ɛdianlɛ 12:3; 16:1-3) Akee dwenle Belemgbunli Ɛzaya mɔɔ memanle ɔ nwo zo hɔwolole Gyihova ɛzonlenlɛ sua ne anu hɔyɛle gyima nwuanzanwuanza mɔɔ ɛnee ɔwɔ kɛ ɛsɔfo ne mɔ ala a yɛ la anwo. (2 Edwɛkɛsisilɛ 26:16-21) Menli ɛhye mɔ nwunle bɛ atuadelɛ ne anwo amaneɛ kpole. Noko, bɛ neazo ɛtane ne le ngakyelɛ kpalɛ maa yɛ muala. Ɔwɔ kɛ yɛko yɛtia anwomemaazo subane mɔɔ maa ɔyɛ se kɛ yɛkɛbu menli mɔɔ lɛ tumi la.\n5. Adenle boni azo a alesama mɔɔ ɛnli munli la ɛli tumi wɔ adenle ɛtane zo ɛ?\n5 Alesama mɔɔ ɛnli munli mɔɔ lɛ tumi la noko ɛnyɛ ninyɛne kpalɛ, ɛhye ati menli ɛmbu bɛ. Bɛ nuhua dɔɔnwo ati yɛ se, bɛle amumuyɛ, anzɛɛ bɛka a awie ɛnga bie. Nɔhalɛ nu, tumi mɔɔ bɛnva bɛnli gyima wɔ adenle kpalɛ zo la anwo edwɛkɛ ɛyi alesama tetedwɛkɛ nu. (Bɛgenga Nolobɔvo ne 8:9.) Kɛ neazo la, mekɛ mɔɔ Gyihova kpale Sɔɔlo kɛ belemgbunli la, ɛnee ɔle sonlakpalɛ na ɔbɛlɛ ɔ nwo aze. Noko, ɔyɛle anwomemaazo na ɔhwenle nungule; akee ɔkpɔle Devidi mɔɔ ɛnee di nɔhalɛ la. (1 Samoɛle 9:20, 21; 10:20-22; 18:7-11) Nzinlii Devidi rayɛle Yizilayɛ arelemgbunli kpalɛ ne mɔ anu ko, noko ɔvale ye tumi ne ɔlile gyima wɔ adenle ɛtane zo na ɔvale Hɛtenli Yulaya aye; akee ɔmanle bɛvale Yulaya mɔɔ ɛtɛyɛle ɛtane biala la bɛhɔlile konle nyunlu amaa bɛahu ye. (2 Samoɛle 11:1-17) Nɔhalɛ nu, sinlidɔlɛ maa ɔyɛ se kɛ menli kɛva tumi kɛli gyima wɔ adenle kpalɛ zo. Na saa menli mɔɔ lɛ tumi la ɛmbu Gyihova a yemɔ bɛnga. Mekɛ mɔɔ Britain maanyɛlɛnli bie hanle kɛzi Kateleke pope ne mɔ kpɔle menli dɔɔnwo anwo edwɛkɛ wiele la, ɔhɛlɛle kɛ: “Tumi sɛkye sonla, na tumi kpole sɛkye sonla bɔkɔɔ.” Mekɛ mɔɔ edwɛkɛ ɛhye mɔ wɔ yɛ adwenle nu la, bɛmaa yɛzuzu kpuyia ɛhye anwo: Duzu ati a ɔwɔ kɛ yɛbu menli mɔɔ lɛ tumi la ɛ?\n6, 7. (a) Duzu a ɛlɔlɛ mɔɔ yɛlɛ yɛmaa Gyihova la ka yɛ maa yɛyɛ a, na duzu ati ɔ? (b) Duzu a yɛyɛ a ɔkile kɛ yɛbɛlɛ yɛ nwo aze a?\n6 Ɛlɔlɛ a le debie titile mɔɔ ɔti yɛbu debie a—ɛlɔlɛ mɔɔ yɛlɛ yɛmaa Gyihova, yɛ gɔnwo mɔ, yɛɛ yɛ nwo la. Kɛmɔ yɛkulo Gyihova yɛtɛla debie biala la ati, yɛkulo kɛ yɛmaa ɔ nye die. (Bɛgenga Mrɛlɛbulɛ 27:11; Maake 12:29, 30.) Yɛze kɛ ɔvi mekɛ mɔɔ atuadelɛ bɔle ɔ bo wɔ Yidɛn la, bɛdwazo bɛtia Gyihova tumililɛ, nwolɛ adenle mɔɔ ɔlɛ ɔdi tumi wɔ aleɛabo la, na alesama anu dɔɔnwo nee Seetan ɛyɛ adwenle, bɛkpo Gyihova tumililɛ. Noko yɛ nye die kɛ yɛgyi Gyihova afoa a. Saa yɛkenga edwɛkɛ mɔɔ wɔ Yekile 4:11 la a, ɔka yɛ ahonle kpole. Yɛnwu ye wienyi kɛ Gyihova a lɛ adenle di ewiade ye azo tumi a! Yɛdie Gyihova tumililɛ ne yɛto nu na yɛmaa ɔkile yɛ adenle wɔ ɛbɛlabɔlɛ nu alehyenlɛ biala.\n7 Ɛbulɛ zɛhae kile kɛ ɔwɔ kɛ yɛyɛ tieyɛ na yɛbɛlɛ yɛ nwo aze. Yɛfi ahonle nu yɛtie Gyihova ɔluakɛ yɛkulo ye. Noko akee, ɔdwu mekɛ ne bie a ɔyɛ se kɛ yɛbayɛ tieyɛ. Wɔ mekɛ zɛhae anu, ɔwɔ kɛ yɛyɛ kɛ kakula ne mɔɔ yɛhanle ɔ nwo edwɛkɛ la, yɛsukoa mɛlɛbɛnwoaze. Yɛkakye kɛ Gyisɛse bɛlɛle ɔ nwo aze yɛle ɔ Ze ɛhulolɛdeɛ wɔ mekɛ bɔbɔ mɔɔ ɛnee ye ɛyɛlɛ yɛ se maa ye la. Ɔhanle ɔhilele ɔ Ze kɛ: “Tɛ me ɛhulolɛdeɛ ɔ, na wɔ ɛhulolɛdeɛ ɛyɛ ɛkɛ.”—Luku 22:42.\n8. (a) Duzu a boka Gyihova tumililɛ mɔɔ yɛbɛlɛ yɛ nwo aze yɛamaa ye ɛnɛ la anwo a, na duzu a maa yɛnwu kɛzi Gyihova te nganeɛ wɔ nwolɛ a? (b) Duzu a baboa yɛ amaa yɛadie folɛdulɛ na yɛalie ɛdenrɛdenrɛlɛ yɛado nu a? (Nea ɛlɛka “ Tie Folɛdulɛ Na Die Ɛdenrɛdenrɛlɛ To Nu.”)\n8 Gyihova ɛndendɛ ɛngile yɛ nuhua ko biala ɛnɛ; ɔdua ye Edwɛkɛ ne nee alesama mɔɔ gyi ɔ gyakɛ anu ɛnɛ la anwo zo a ɔtendɛ ɔkile yɛ a. Ɛhye ati, fane dɔɔnwo ne ala, yɛkile kɛ yɛbɛlɛ yɛ nwo aze yɛmaa Gyihova ɔlua menli mɔɔ yekpa bɛ anzɛɛ yemaa bɛ adenle kɛ bɛhɔ zo bɛnlea yɛ nwo zo mɔɔ yɛbu bɛ la azo. Saa yɛte atua yɛtia menli zɛhae mɔ—kɛ neazo la, saa bɛdua Baebolo ne azo bɛtu yɛ folɛ na bɛtenrɛdenrɛ yɛ na yɛandie a—yɛbaha Nyamenle ɛya. Mekɛ mɔɔ Yizilayɛma dendɛle bɛ nzo abo na bɛdele atua bɛtiale Mosisi la, Gyihova bule bɛ nyɛleɛ ne kɛ ɔdaye a bɛdendɛ bɛtiale ye a.—Ɛdianlɛ 14:26, 27.\n9. Duzu ati a ɛlɔlɛ mɔɔ yɛlɛ yɛmaa yɛ gɔnwo mɔ la ka yɛ maa yɛbu menli mɔɔ lɛ tumi la ɛ? Maa nwolɛ neazo.\n9 Ɛlɔlɛ mɔɔ yɛlɛ yɛmaa yɛ gɔnwo mɔ la a le debie bieko mɔɔ ɔti yɛbu tumililɛ a. Adenle boni azo? Fa ye kɛ ɛle sogyanli. Saa sogyama ekpunli bie bali konim a, ɔgyi ko mɔɔ sogyanli ko biala nee mgbanyima mɔɔ gyigyi bɛ ti bayɛ, yeadie bɛ, na yeabu bɛ la azo. Saa wɔandie mgbanyima ɛhye mɔ a, ɛbahola wɔava ɛ gɔnwo sogyama amuala ngoane wɔado esiane nu. Ɔle nɔhalɛ kɛ sogyama mɔɔ wɔ ewiade ɛnɛ la sɛkye ninyɛne dɔɔnwo. Noko akee, Gyihova lɛ sogyama mɔɔ ninyɛne kpalɛ ala a bɛyɛ a. Baebolo ne fɛlɛ Nyamenle fane dɔɔnwo kɛ “Ɛlɔne Gyihova.” (1 Samoɛle 1:3, NW) Ɔnea sunsum nu abɔdeɛ dɔɔnwo mɔɔ lɛ tumi la anwo zo. Ɔdwu mekɛ ne bie a, Gyihova fa ye azonvolɛ mɔɔ wɔ azɛlɛ ye azo la toto ɛlɔne nwo. (Edwɛndolɛ 68:11; Yizikeɛle 37:1-10, NW) Saa yɛdwazo yɛtia menli mɔɔ Gyihova ɛmaa bɛ tumi kɛ bɛnlea yɛ nwo zo la a, yɛbahola yɛava yɛ gɔnwo mɔ sunsum nu sogyama ngoane yɛado esiane nu. Saa Keleseɛnenli bie te atua tia mgbanyima mɔɔ bɛkpa bɛ la a, ɔbaha asafo ne anu amra mɔɔ ɛha la. (1 Kɔlentema 12:14, 25, 26) Saa kakula bie te atua a, ɔbaha abusua ne anu amra amuala. Saa yɛbu bɛ na yɛ nee bɛ yɛ ko a, ɔkile kɛ yɛkulo yɛ gɔnwo mɔ.\n10, 11. Kɛzi ɛhulolɛ mɔɔ yɛlɛ kɛ yɛyɛ ninyɛne mɔɔ baboa yɛ la ka yɛ maa yɛtie menli mɔɔ lɛ tumi la ɛ?\n10 Eza yɛbu menli mɔɔ lɛ tumi la, ɔluakɛ ɔboa yɛdayɛ mumua ne. Saa Gyihova ka kɛ yɛbu menli mɔɔ lɛ tumi la a, ɔta ɔkile nvasoɛ mɔɔ yɛbanyia yɛavi nu la. Kɛ neazo la, ɔse ngakula ɛdie bɛ awovolɛ amaa bɛ mekɛ mɔɔ bɛbali la awa na bɛ nye alie. (Mɛla ne 5:16; Ɛfɛsɛsema 6:2, 3) Ɔse yɛbu asafo nu mgbanyima ɔboalekɛ saa yɛandie bɛ a ɔbazɛkye agɔnwolɛvalɛ mɔɔ yɛ nee Gyihova Nyamenle lɛ la. (Hibuluma 13:7, 17) Eza ɔka ɔkile yɛ kɛ yɛdie maanle mgbanyima amaa yeayɛ banebɔlɛ yeamaa yɛ.—Wulomuma 13:4.\n11 Asoo ɛnlie ɛndo nu kɛ saa yɛnwu deɛmɔti Gyihova kulo kɛ yɛyɛ tieyɛ la a, ɔboa yɛ ɔmaa yɛbu menli mɔɔ lɛ tumi la ɔ? Akee bɛmaa yɛnlea ɛleka titile nsa mɔɔ yɛbahola yɛahile kɛ yɛbu menli mɔɔ lɛ tumi la.\nKILE ƐBULƐ WƆ ABUSUA NE ANU\n12. Gyima boni a Gyihova ɛva ɛwula kunli anzɛɛ selɛ asa wɔ abusua ne anu a, na kɛ ɔwɔ kɛ ɔyɛ ye ɛ?\n12 Gyihova mumua ne a hyehyɛle abusua ne a. Nyamenle ne mɔɔ dahuu yɛ debie biala pɛpɛ la, ɛhyehyɛ abusua ne amaa yeali gyima kpalɛ. (1 Kɔlentema 14:33) Yeva tumi yemaa kunli anzɛɛ selɛ kɛ abusua tile. Kunli ne kile kɛ ɔbu Kelaese Gyisɛse mɔɔ le ɔ Ti la ɔlua kɛzi Gyisɛse di ye tileyɛlɛ ne wɔ asafo ne azo mɔɔ ɔbazukoa la azo. (Ɛfɛsɛsema 5:23) Ɛhye ati, ɔnle kɛ kunli kpo ɛzonlelilɛ mɔɔ ɔlɛ la, ɔwɔ kɛ ɔyɛ ye gyima ne kpalɛ; yɛɛ ɔnle kɛ ɔyɛ mɔɔ ɔka a awie ɛnga bie anzɛɛ ɔ ti yɛ se a, emomu ɔwɔ kɛ ɔda ɛlɔlɛ, ndelebɛbo, yɛɛ atiakunlukɛnlɛma ali. Ɔwɔ kɛ ɔmaa ɔtɛnla ye adwenle nu kɛ ye tumi ne lɛ ɛweɛne—ɔmbo Gyihova tumi ɛdeɛ ne azo.\nKeleseɛne selɛ sukoa kɛzi Kelaese di ye tileyɛlɛ ne la\n13. Kɛzi yelɛ anzɛɛ ninli bahola ayɛ ye gyima mɔɔ ɔlɛ wɔ abusua ne anu la wɔ adenle mɔɔ sɔ Gyihova anye la azo ɛ?\n13 Ɔwɔ kɛ yelɛ anzɛɛ ninli noko boa ɔ hu. Bɛmaa ɔdaye noko tumi wɔ abusua ne anu ɔluakɛ Baebolo ne ka “ɛ nli folɛdulɛ” anzɛɛ mɛla nwo edwɛkɛ. (Mrɛlɛbulɛ 1:8) Noko akee, ɔ hu tumi bo ye ɛdeɛ ne azo. Keleseɛnenli yelɛ kile kɛ ɔbu ɔ hu tumililɛ ɔlua ɔ hu tileyɛlɛ ne mɔɔ ɔbaboa ye yeamaa yeali nwolɛ gyima la azo. Ɔmbu ɔ hu kɛ ɔ nwo ɛngyia, ɔnva adenle ɛtane zo ɔngile ye mɔɔ ɔwɔ kɛ ɔyɛ anzɛɛ ɔnlie ye gyinlabelɛ ne. Emomu, ɔboa ye na ɔ nee ye yɛ ko. Saa ɔnlie ɔ hu kpɔkɛzilɛ bie ɔndo nu a, ɔbahola yeavi ɛbulɛ nu yeahile ye adwenle, noko ɔbahɔ zo yeabɛlɛ ɔ nwo aze. Saa ɔ hu ɛnle diedinli a, ɔbahola yeahɔ ngyegyelɛ dɔɔnwo anu, noko ye mɛlɛbɛnwoaze ne bahola aha ɔ hu yeamaa yeakpondɛ Gyihova.—Bɛgenga 1 Pita 3:1.\n14. Kɛzi ngakula bahola amaa bɛ awovolɛ nee Gyihova anye alie ɛ?\n14 Saa ngakula tie bɛ ze nee bɛ nli a, ɔmaa Gyihova anye die. Eza ɔmaa bɛ awovolɛ anyunlu ba anyia na bɛ nye die. (Mrɛlɛbulɛ 10:1) Wɔ awovolɛ ko mbusua nu, ɔwɔ kɛ ngakula ne mɔ yɛ tieyɛ maa bɛ awovolɛ, na bɛkakye kɛ awovolɛ ne hyia bɛ moalɛ nee bɛ koyɛlɛ. Abusua mɔɔ nuhua menli kɔsɔɔti yɛ bɛ gyima mɔɔ Nyamenle ɛva ɛmaa bɛ la nyia anzondwolɛ nee anyelielɛ kpole. Ɛhye wula Gyihova Nyamenle, abusua Hyehyɛvolɛ ne anyunlunyia.—Ɛfɛsɛsema 3:14, 15.\nKILE ƐBULƐ WƆ ASAFO NE ANU\n15. (a) Duzu a yɛyɛ wɔ asafo ne anu a ɔkile kɛ yɛbu Gyihova tumililɛ a? (b) Ngyinlazo boni mɔ a baboa yeamaa yɛadie yɛ mgbanyima ne mɔ a? (Nea ɛlɛka “ Bɛdie Bɛ Mgbanyima Ne Mɔ.”)\n15 Gyihova ɛkpa ɔ Ra ne kɛ ɔnlea Keleseɛne asafo ne azo. (Kɔlɔsaema 1:13) Gyisɛse noko ɛkpa ye ‘akɛlɛ nɔhavo nee nrɛlɛbɛvolɛ’ ne kɛ ɔnlea ɔmaa Nyamenle menli mɔɔ wɔ azɛlɛ ye azo la asa ɛha bɛ sunsum nu ngyianlɛ. (Mateyu 24:45-47) Gyihova Alasevolɛ Neazo Eku ne sonle kɛ ‘akɛlɛ nɔhavo nee nrɛlɛbɛvolɛ’. Kɛmɔ ɛnee ɔde wɔ ɛvoya mɔɔ lumua Keleseɛne asafo ne mɔ anu la, Neazo Eku ne fa adehilelɛ nee folɛdulɛ maa mgbanyima mɔɔ wɔ ɛkɛ ne ɛnɛ la anzɛɛ ɔfa ɔdua ɔ gyakɛ anu gyinlavolɛma mɔɔ bie a le neavolɛ adenduvoma la anwo zo. Saa yɛ nuhua ko biala bu Keleseɛne mgbanyima ne mɔ a, ɛnee yɛlɛtie Gyihova.—Bɛgenga 1 Tɛsalonaekama 5:12; Hibuluma 13:17.\n16. Duzu ati a yɛkola yɛka kɛ sunsum nwuanzanwuanza a kpa mgbanyima ne mɔ a?\n16 Mgbanyima nee azonvolɛ ɛnli munli. Bɛtɔ sinli kɛ yɛdayɛ la. Noko akee, mgbanyima ne mɔ le ‘menli nu ahyɛlɛdeɛ’ mɔɔ bɛva bɛmaa kɛ bɛboa asafo ne bɛmaa ɔyɛ se sunsum nu a. (Ɛfɛsɛsema 4:8) Sunsum nwuanzanwuanza a kpa mgbanyima ne mɔ a. (Gyima ne 20:28) Adenle boni azo? Ɔboalekɛ ɔwɔ kɛ menli ɛhye mɔ dwu ninyɛne bie mɔ mɔɔ wɔ Nyamenle Edwɛkɛ ne mɔɔ bɛva sunsum bɛhɛlɛ la anwo. (1 Temɔte 3:1-7, 12; Taetɛse 1:5-9) Bieko, mgbanyima mɔɔ nea nwu kɛ adiema nrenya bie fɛta kɛ bɛkpa ye kɛ asafo nu sonvolɛ anzɛɛ kpanyinli la, sɛlɛ Gyihova sunsum nwuanzanwuanza ne moalɛ.\n17. Duzu ati a ɔdwu mekɛ ne bie a ɔwɔ kɛ Keleseɛne mraalɛ keda bɛ ti zo wɔ mekɛ mɔɔ bɛlɛyɛ gyima wɔ asafo ne anu la ɛ?\n17 Wɔ asafo ne anu, ɔdwu mekɛ ne bie a mgbanyima nee azonvolɛ ɛnle ɛkɛ mɔɔ bayɛ bɛ gyima mɔɔ bɛva bɛwula bɛ sa nu mɔɔ bie a le kɛ bɛbanlea daselɛlilɛ nyianu zo la. Wɔ mekɛ zɛhae mɔ anu, adiema nrenya mɔɔ bɛzɔne ye la bahola ayɛ gyima ɛhye. Saa bie ɛnle ɛkɛ a, Keleseɛne mraalɛ mɔɔ fɛta la bahola ali nwolɛ gyima. Noko akee, ɔwɔ kɛ raalɛ keda ɔ ti zo wɔ mekɛ mɔɔ ɔlɛyɛ gyima mɔɔ ɔwɔ kɛ nrenya mɔɔ bɛzɔne ye a yɛ la. * (1 Kɔlentema 11:3-10) Ɛhye ɛngile kɛ mraalɛ nwo ɛngyia. Emomu, ɔmaa bɛnyia adenle bɛbu tileyɛlɛ nwo ngyehyɛleɛ mɔɔ Gyihova ɛyɛ wɔ abusua ne nee asafo ne anu la.\nBU MAANLE MGBANYIMA\n18, 19. (a) Kɛzi ɛbahilehile ngyinlazo mɔɔ wɔ Wulomuma 13:1-7 la anu ɛ? (b) Duzu a yɛyɛ a ɔkile kɛ yɛbu maanle mgbanyima ɛ?\n18 Nɔhalɛ Keleseɛnema bɔ mɔdenle di ngyinlazo mɔɔ wɔ Wulomuma 13:1-7 la azo. (Bɛgenga.) Mekɛ mɔɔ ɛlɛkenga zɔhane edwɛkɛ ne la, ɛbanwu kɛ ɔka “mgbanyima mɔɔ ɛlɛbu maanle ne” la anwo edwɛkɛ. Maanle mgbanyima ɛhye mɔ mɔɔ Gyihova ɛmaa bɛ adenle la yɛ gyima mɔɔ hyia, bɛmaa yɛnyia anzondwolɛ ekyi nee ninyɛne bie mɔ mɔɔ yɛhyia la. Saa yɛdi bɛ mɛla zo a ɛnee ɔkile kɛ yɛbu bɛ. Yɛtua adwule biala mɔɔ fɛta la, yɛdi ngɛlata biala mɔɔ arane kulo kɛ yɛyɛ la anwo gyima, na yɛdi mɛla biala mɔɔ fane yɛ nwo, yɛ abusua, yɛ gyima, anzɛɛ yɛ agyapadeɛ biala anwo la azo. Noko akee, saa bɛka kɛ yɛyɛ debie mɔɔ Nyamenle ɛngulo la a, yɛndie bɛ. Emomu, yɛyɛ ye kɛmɔ ɛzoanvolɛ ne mɔ yɛle ye wɔ tete ne la: “Ɔwɔ kɛ yɛtie Nyamenle yɛtɛla sonla.”—Gyima ne 5:28, 29; nea ɛlɛka “ Nwane A Ɔwɔ kɛ Metie Ye A?”\nNWANE A ƆWƆ KƐ METIE YE A?\nNgyinlazo: ‘Gyihova le yɛ Ndɛnebuavolɛ, Gyihova le yɛ Mɛlamaavolɛ, Gyihova le yɛ Belemgbunli.’—Ayezaya 33:22.\nSaa bɛka kɛ menyɛ debie mɔɔ tia Gyihova ngyinlazo ne mɔ a, duzu a mebayɛ a?—Mateyu 22:37-39; 26:52; Dwɔn 18:36.\nSaa bɛka kɛ ɔnle kɛ meyɛ mɔɔ Gyihova se menyɛ la a, duzu a mebayɛ a?—Gyima ne 5:27-29; Hibuluma 10:24, 25.\nDuzu a baboa me amaa meadie menli mɔɔ lɛ tumi la ɛ?—Wulomuma 13:1-4; 1 Kɔlentema 11:3; Ɛfɛsɛsema 6:1-3.\n19 Eza yɛkile kɛ yɛbu maanle mgbanyima ɔlua yɛ subane kpalɛ zo. Ɔbahola yeara ye kɛ yɛ nee arane mgbanyima bie mɔ bali ngitanwo. Ɛzoanvolɛ Pɔɔlo nee mgbanyima mɔɔ le kɛ Belemgbunli Hɛlɔdo Agelepa nee Amelado Fɛsetɛse lile ngitanwo. Ɛnee menli ɛhye mɔ yɛ ninyɛne mɔɔ ɛnle kpalɛ, noko Pɔɔlo bule bɛ wɔ mekɛ mɔɔ ɔ nee bɛ tendɛ la. (Gyima ne 26:2, 25) Saa yɛ nee arane kpanyinli bie anzɛɛ kpolisinli bie mɔɔ wɔ yɛ sua ne azo la nyia edwɛkɛ a, ɔwɔ kɛ yɛsukoa Pɔɔlo neazo ne. Wɔ sukulu nu, ɔwɔ kɛ Keleseɛne ngakula bu bɛ kilehilevolɛma, sukulu mgbanyima nee menli mɔɔ yɛ gyima wɔ sukulu ɛkɛ ne la. Nɔhalɛ nu, tɛ menli mɔɔ die yɛ diedi ne to nu la angome a yɛbu bɛ a; yɛbu menli mɔɔ kpɔ Gyihova Alasevolɛ la noko. Ɔwɔ kɛ menli mɔɔ ɛnle diedima la nwu ye kɛ yɛbu debie.—Bɛgenga Wulomuma 12:17, 18; 1 Pita 3:15.\n20, 21. Saa yɛbu menli mɔɔ lɛ tumi la kpalɛ a, nyilalɛ boni mɔ a yɛbanyia a?\n20 Bɛmaa yɛvi yɛ ahonle nu yɛbu debie. Ɛzoanvolɛ Pita hɛlɛle kɛ: “Bɛli menli kɔsɔɔti eni.” (1 Pita 2:17) Saa menli nwu ye kɛ amgba yɛbu bɛ a, bɛ nye balie yɛ nwo kpole. Kakye kɛ subane ɛhye ɛlɛminli ewiade. Yemɔti, saa yɛda ye ali a, ɛnee ɔle adenle ko mɔɔ yɛdua zo yɛdi Gyisɛse mɛla zo a: “Bɛmaa bɛ ɛbɛla kpalɛ ne ɛyɛ kɛ kɛnlaneɛ na ɔda wɔ menli nu . . . amaa bɛanwu bɛ gyima kpalɛ ne mɔɔ bɛyɛ la na bɛaye bɛ Ze mɔɔ wɔ anwuma la ayɛlɛ.”—Mateyu 5:16.\n21 Wɔ ewiade ɛhye mɔɔ wɔ awozinli nu la anu, menli mɔɔ lɛ ahonle kpalɛ la bikye sunsum nu wienyi ne. Yemɔti, saa yɛda ɛbulɛ ali wɔ abusua ne anu, asafo ne anu, yɛɛ ewiade ngyehyɛleɛ nu a, menli bie mɔ anye balie nwolɛ na ɔbaha bɛ yeamaa bɛ nee yɛ alua wienyi ne anu. Nwolɛ adenle kpole boni a le ɛhye! Saa yeamba ye zɔ bɔbɔ a, yɛze kɛ menli mɔɔ yɛbu bɛ la sɔ Gyihova Nyamenle anye na ɔboa ɔmaa yɛtɛnla ye ɛhulolɛ ne anu. Nyilalɛ boni a tɛla ɛhye a?\n^ ɛden. 17 Mokanwo edwɛkɛ “Mekɛ Boni A Raalɛ Keda Ɔ Ti Zo A—Kɛmɔti A Ɔhyia Ɛ?” la kilehile mekɛ mɔɔ ɔwɔ kɛ bɛfa ngyinlazo ɛhye bɛdi gyima la bie mɔ anu.\n‘TIE FOLƐDULƐ NA DIE ƐDENRƐDENRƐLƐ TO NU’\nSeetan atuadelɛ nee mgbonde subane ne ɛyi ewiade tɛkɛɛ. Baebolo ne ka kɛ Seetan le ‘anwomanyunlu tumivolɛ’ na ye subane a mralɛ mɔɔ yɛ anzosesebɛ la da ye ali a. (Ɛfɛsɛsema 2:2) Ɛnɛ, menli dɔɔnwo kulo kɛ bɛdi bɛ ti anwo. Ɔyɛ alɔbɔlɛ kɛ, menli bie mɔ mɔɔ wɔ Keleseɛne asafo ne anu bɔbɔ la noko kulo kɛ bɛdi bɛ ti anwo. Kɛ neazo la, saa kpanyinli bie fa anyelielɛ ninyɛne mɔɔ da ɛbɛla ɛzɛkyelɛ nee basabasayɛlɛ ali la anwo folɛdulɛ maa a, bie mɔ kpo anzɛɛ fa ɛya. Ɔwɔ kɛ yɛ nuhua ko biala fa edwɛkɛ mɔɔ wɔ Mrɛlɛbulɛ 19:20 la di gyima: “Tie folɛdulɛ na die ngilehilelɛ [“ɛdenrɛdenrɛlɛ,” NW] to nu, amaa wɔanwu nrɛlɛbɛ na kenle bie wɔava wɔabɔ wɔ ɛbɛla.”\nDuzu a baboa yɛ wɔ ɛhye ɛyɛlɛ nu a? Bɛmaa yɛzuzu ninyɛne nsa mɔɔ ɔti menli kpo folɛdulɛ anzɛɛ ɛdenrɛdenrɛlɛ la anwo, na akee yɛ mɔɔ Baebolo ne ka ye wɔ ɛhye mɔ anwo la nzonlɛ.\n“Menlie menli kɛ ɔle folɛdulɛ mɔɔ fɛta a.” Yɛbahola yɛade nganeɛ kɛ folɛdulɛ ne ɛnfɛta gyinlabelɛ mɔɔ yɛwɔ nu anzɛɛ ahenle mɔɔ ɛlɛtu folɛ ne la ɛnde yɛ gyinlabelɛ ne abo kpalɛ. Wɔannea yɛbabu yɛ nye yɛagua folɛdulɛ ne azo. (Hibuluma 12:5) Kɛmɔ yɛ muala yɛnli munli la, asoo ɔnrɛhola ɔnrɛra ye kɛ adwenle mɔɔ yɛlɛ ye wɔ edwɛkɛ ne anwo la a ɔwɔ kɛ yɛyɛ nzenzaleɛ wɔ nu a? (Mrɛlɛbulɛ 19:3) Asoo ndelebɛbo kpalɛ bie ɛnle ɛkɛ mɔɔ ɔti bɛlɛtu yɛ folɛ a? Ɛhye ati, ɔwɔ kɛ yɛfa yɛ adwenle yɛsie deɛmɔti bɛlɛtu yɛ folɛ ne la azo. Nyamenle Edwɛkɛ ne tu yɛ folɛ kɛ: “Sɔ folɛdulɛ nu boɛ, mmagyakyi nuhua, sie ye boɛ, ɔluakɛ yemɔ azo yɛɛ wɔ ngoane gyi a.”—Mrɛlɛbulɛ 4:13.\n“Mengulo adenle mɔɔ ɔvale zolɛ ɔdule folɛ ne la.” Ɔle nɔhalɛ kɛ Nyamenle Edwɛkɛ ne lɛ kɛzi bɛtu folɛ la anwo ngyinlazo kpalɛ. (Galeehyeama 6:1) Noko, Baebolo ne eza ka kɛ: “Menli kɔsɔɔti ɛyɛ ɛtane na bɛnfɛta Nyamenle anyunlunyia ne.” (Wulomuma 3:23) Awie mɔɔ di munli la ala a bahola adu folɛ kpalɛ wɔ adenle mɔɔ fɛta la azo a. (Gyemise 3:2) Gyihova dua menli mɔɔ ɛnli munli la anwo zo a tu yɛ folɛ a, yemɔti nrɛlɛbɛ ɛnle nu kɛ yɛbava yɛ adwenle yɛazie adenle mɔɔ bɛfa zo bɛtu yɛ folɛ la azo. Emomu, nea edwɛkɛ mɔɔ wɔ folɛdulɛ ne anu la, na fa asɔneyɛlɛ suzu kɛzi ɛbava wɔali gyima la anwo.\n“Ɔnfɛta kɛ ɔkɛdu me folɛ!” Saa yɛte nganeɛ kɛ nvonleɛ mɔɔ wɔ awie anwo la ɛmmaa ye folɛdulɛ ne ɛnli munli a, ɛnee ɔwɔ kɛ yɛkakye edwɛkɛ mɔɔ yɛlumua yɛha la. Saa yɛte nganeɛ noko kɛ yɛ ɛvolɛ, anwubielɛ, anzɛɛ ɛzonlelilɛ mɔɔ yɛlɛ wɔ asafo ne anu la ati yɛbo folɛdulɛ zo a, ɛnee ɔwɔ kɛ yɛkakyi adwenle mɔɔ yɛlɛ la. Wɔ tete Yizilayɛ, ɛnee belemgbunli ne lɛ ɛzonlelilɛ dɔɔnwo, noko ɛnee ɔwɔ kɛ ɔtie folɛ mɔɔ ngapezoma, ɛsɔfoma, yɛɛ menli mɔɔ ɔnea bɛ nwo zo kɛdu ye la. (2 Samoɛle 12:1-13; 2 Edwɛkɛsisilɛ 26:16-20) Ɛnɛ, Gyihova ahyehyɛdeɛ ne dua mrenya mɔɔ ɛnli munli la anwo zo tu folɛ, na Keleseɛnema mɔɔ ɛnyi sunsum nu la fa anyelielɛ tie na bɛdi zo. Saa yɛlɛ ɛzonlelilɛ dɔɔnwo anzɛɛ anwubielɛ yɛtɛla awie mɔ a, ɛnee ɔwɔ kɛ yɛbɔ mɔdenle yɛfa ndelebɛbo nee mɛlɛbɛnwoaze yɛtie folɛdulɛ, na yɛfa yɛbɔ yɛ ɛbɛla yɛmaa ɔyɛ neazo ɔmaa awie mɔ.—1 Temɔte 3:2, 3; Taetɛse 3:2.\nƆda ali wienyi kɛ, yɛ nuhua ko biala ɛtɛbole folɛdulɛ zo. Yemɔti, bɛmaa yɛbɔ kpɔkɛ kɛ yɛbavi ahonle nu yɛadie folɛdulɛ, yɛabɛlɛ yɛ nwo aze yɛava yɛabɔ yɛ ɛbɛla, na yɛava anyelielɛ yɛayɛ Gyihova mo, kɛ yeva ahyɛlɛdeɛ ɛhye mɔɔ kola die ngoane la yemaa yɛ a. Folɛdulɛ kile kɛ amgba Gyihova kulo yɛ, yɛɛ yɛkulo kɛ yɛsie yɛ nwo wɔ Nyamenle ɛhulolɛ ne anu.—Hibuluma 12:6-11.\n“BƐDIE BƐ MGBANYIMA NE MƆ”\nWɔ tete Yizilayɛ, ɛnee ngyehyɛleɛ hyia kpalɛ. Ɛnee Mosisi angome ɛnrɛhola ɛnrɛnlea menli mgbe dɔɔnwo mɔɔ ɔ nee bɛ lua ɛsɛlɛ azo ɛzulolɛ ne anu la anwo zo. Duzu a Mosisi yɛle a? “Ɔyele Yizilayɛma bie mɔ mɔɔ bɔ mɔdenle kpalɛ la na ɔyɛle bɛ mgbanyinli wɔ menli ne anwo zo, bie sie menli apenle, bie menli ɛya, bie menli abulanlu, yɛɛ bie menli bulu.”—Adendulɛ 18:25.\nNgyehyɛleɛ mɔɔ le kɛ ɛhye la hyia wɔ Keleseɛne asafo ne anu ɛnɛ. Ɛhye ati a yɛlɛ daselɛlilɛ ekpunli zo neavolɛ, asafo biala lɛ mgbanyima, asafo dodo bie lɛ maangyebakyi zo neavolɛ, yɛɛ Maanle Kɔmatii anzɛɛ Ɔfese Kɔmatii mɔɔ nea maanle zo a. Ɔlua ngyehyɛleɛ ɛhye ati, nrenya biala mɔɔ le boaneneavolɛ la kola nea Gyihova mboane ne mɔɔ bɛva bɛwula ɔ sa nu la kpalɛ. Mboaneneavolɛ ɛhye mɔ babu mgbonda ahile Gyihova nee Kelaese.—Gyima ne 20:28.\nNgyehyɛleɛ ɛhye mɔɔ wɔ asafo ne anu la kile kɛ ɔwɔ kɛ yɛ nuhua ko biala yɛ tieyɛ na ɔbɛlɛ ɔ nwo aze. Yɛngulo kɛ yɛnyia Dayɛtelɛfizi mɔɔ ɛnee ɛnlɛ ɛbulɛ ɛmmaa mgbanyima mɔɔ ɛnee wɔ ɛkɛ ne wɔ ye mekɛ zo la subane ne bie ɛlɛ. (3 Dwɔn 9, 10) Emomu, yɛkulo kɛ yɛdi ɛzoanvolɛ Pɔɔlo edwɛkɛ ne mɔɔ ɔhɛlɛle la azo: “Bɛdie bɛ mgbanyima ne mɔ na bɛli bɛ mɛla zo [“na bɛbɛlɛ bɛ anwo aze bɛmaa bɛ,” NW]. Mgbanyima zɛhae mɔ a dahuu nea bɛ ɛkɛla zo a, ɔboalekɛ bɛbabu bɛ gyima nwo mgbonda bɛahile Nyamenle. Saa bɛtie bɛ nloa edwɛkɛ a, bɛdabɛ noko bɛbava fɛlɛkolilɛ bɛayɛ bɛ gyima. Saa tɛ ye zɔhane ɛdeɛ a, bɛbava nyanelilɛ a bɛayɛ a, na ɛhye noko ɛnrɛboa bɛ kpalɛ biala.” (Hibuluma 13:17) Bie mɔ yɛ tieyɛ wɔ mekɛ mɔɔ bɛdie adehilelɛ mɔɔ vi mgbanyima ne mɔ ɛkɛ ne la bɛto nu a, noko saa bɛnlie adehilelɛ ne bɛndo nu anzɛɛ bɛnde deɛmɔti bɛlɛfa bɛamaa la abo a bɛmbɛlɛ bɛ nwo aze. Noko kakye kɛ, yɛ nwo aze mɔɔ yɛbɛlɛ la kola kile kɛ yɛbayɛ tieyɛ wɔ mekɛ bɔbɔ mɔɔ yɛnlie yɛndo nu la. Yemɔti, ɔle kpalɛ kɛ yɛ nuhua ko biala biza ɔ nwo kɛ, ‘Asoo metie mgbanyima ne mɔ na mebɛlɛ me nwo aze memaa bɛ ɔ?’\nYɛze kɛ Nyamenle Edwɛkɛ ne ɛngile ngyehyɛleɛ kɔsɔɔti mɔɔ hyia na asafo ne ahɔ zo la. Noko, Baebolo ne ka kɛ: “Bɛyɛ debie biala pɛpɛ.” (1 Kɔlentema 14:40) Neazo Eku ne di adehilelɛ ɛhye azo na ɔfa ngyehyɛleɛ nee adehilelɛ mɔɔ boa maa asafo ne gyima kɔ zo pɛpɛɛpɛ la maa. Keleseɛne mrenya mɔɔ gyimalilɛ wɔ bɛ sa nu la yɛ bɛ afoa nu ɛdeɛ fa ngyehyɛleɛ ɛhye mɔ yɛ gyima, na bɛfa bɛyɛ neazo kpalɛ. Neavolɛ ɛhye mɔ eza kile kɛ bɛlɛ ‘ndelebɛbo, na bɛka bɛ nwo aze’ bɛyɛ tieyɛ. (Gyemise 3:17) Ɛhye ati, ekpunli, asafo, maangyebakyi, yɛɛ maanle ko biala nyia nyilalɛ ɔluakɛ diedima ekpunli yɛ ninyɛne pɛpɛɛpɛ fa sukoa anyelielɛ Nyamenle ne.—1 Kɔlentema 14:33; 1 Temɔte 1:11.\nNoko, Pɔɔlo Edwɛkɛ ne mɔɔ wɔ Hibuluma 13:17 la eza kile deɛmɔti anzosesebɛyɛlɛ ɛnle kpalɛ la. Ɔbahola yeamaa mgbanyima ne mɔ ava “nyanelilɛ” ayɛ bɛ gyima ne. Saa adiema bie nee bɛ anyɛ ko anzɛɛ ɔte atua a, ɔbamaa babu ɛzonlenlɛ nwuanzanwuanza nwo adenle mɔɔ bɛlɛfa bɛaboa mboane ne la kɛ adesoa. Ɛhye noko “ɛnrɛboa bɛ,” ɔnrɛboa asafo ne amuala. Nɔhalɛ nu, saa awie ambɛlɛ ɔ nwo aze ammaa teokelase ngyehyɛleɛ a, ɔyia ngyegyelɛ fofolɛ. Saa ɔmemaa ɔ nwo zo mɔɔ ɔmbɛlɛ ɔ nwo aze a ɔsɛkye ye sunsum nu gyinlabelɛ, na ɔ nee ye anwuma Selɛ ne avinli tete. (Edwɛndolɛ 138:6) Yemɔti, bɛmaa yɛ muala yɛbɔ kpɔkɛ kɛ yɛbahɔ zo yɛayɛ tieyɛ na yɛabɛlɛ yɛ nwo aze.\nSunsum nwuanzanwuanza ne a kpa mboaneneavolɛma kɛ bɛnlea Nyamenle asafo ne azo a. Duzu ati a ɔwɔ kɛ mboane ne tie bɛ ne ɛ?\nFa nwa awie Fa nwa awie Duzu Ati A Ɔwɔ Kɛ Yɛbu Menli Mɔɔ Lɛ Tumi La Ɛ?\nTie Folɛdulɛ Amaa Wɔanwu Nrɛlɛbɛ\nKile Ɛbulɛ Maa Gyihova Tumililɛ


Yizikeɛle 23 | Yintanɛte Zo Baebolo | Ewiade Fofolɛ Ngilebɛbo\nMediema mraalɛ nwiɔ mɔɔ anli nɔhalɛ la (1-49)\nƆhola nee Aselea (5-10)\nƆhɔleba nee Babelɔn yɛɛ Yigyibiti (11-35)\nMediema mraalɛ nwiɔ ne anzohwenlɛ (36-49)\n23 Gyihova nee me dendɛle bieko kɛ: 2 “Sonla ra, ɛnee mraalɛ nwiɔ bie wɔ ɛkɛ, bɛ mu nwiɔ bɛ mame ko.+ 3 Bɛbɔle tuutuu wɔ Yigyibiti,+ ɔvi bɛ mbɛlɛra nu bɛvale bɛ nwo bɛwulale tuutuubɔlɛ nu. Bɛmiemianle bɛ nyɛfo wɔ nehane yɛɛ bɛsosɔle bɛ nyɛfo wɔ bɛ belamunliyɛlɛ mekɛ nu. 4 Bɛfɛlɛ kpanyinli ne Ɔhola,* yɛɛ bɛfɛlɛ ɔ diema raalɛ ne Ɔhɔleba.* Bɛrayɛle me ɛdeɛ na bɛwole mralɛ mrenyia nee mralɛ mraalɛ. Kɛ mɔɔ bɛ aluma ne mɔ kile la, Ɔhola a le Samɛlea,+ yɛɛ Ɔhɔleba a le Gyɛlusalɛm. 5 “Ɔhola bɔle ɔ bo kɛ ɔbɔ tuutuu+ wɔ mekɛ mɔɔ ɛnee ɔle me ɛdeɛ la. Ɔ nwo lɔle ye kulovolɛma,+ Aseleama mɔɔ bɛle ɔ gɔnwo mɔ* la.+ 6 Bɛle amɛnladoma nee mgbanyinli mɔɔ bɛheda ndanlɛ buluwu—bɛ muala bɛle mgbavolɛ mɔɔ bɛ nwo yɛ fɛ na bɛdede bɛ mgbɔnwɔ zo. 7 Ɔhɔle zo ɔ nee Aselea amra mrenyia mɔɔ anwo yɛ fɛ la kɔsɔɔti bɔle tuutuu ɛbɛla,+ na ɔvale bɛdabɛ mɔɔ ɔ nwo lɔle bɛ la kyibadeɛ ananze* ne mɔ ɔguale ɔ nwo evinli. 8 Yeangyakyi ye tuutuu ne mɔɔ ɔbɔle ye wɔ Yigyibiti la, ɔluakɛ ye mbɛlɛra nu a bɛ nee ye lale a, yɛɛ bɛsosɔle ɔ nyɛfo wɔ ye belamunliyɛlɛ mekɛ nu na bɛwolale bɛ ɛhulolɛ* ne bɛguale ɔ nwo zo.+ 9 Ɔti menvale ye menwulale ye kulovolɛma, Aseleama+ ne mɔɔ ɔhulole bɛ la asa anu. 10 Bɛyele ɔ nwo bɛdole zo+ na bɛhyele ɔ mra mrenyia nee ɔ mra mraalɛ bɛhɔle,+ na bɛvale konle dadeɛ bɛhunle ye. Ɔliele duma ɛtane wɔ mraalɛ ne mɔ avinli, na bɛbuale ye ndɛne. 11 “Mɔɔ ɔ diema raalɛ Ɔhɔleba nwunle ye la, ye atiakunluwɔzo ɛdeɛ ne akee bole zo, na ye tuutuubɔlɛ ne yɛle kpole dɛlale ɔ diema raalɛ ne.+ 12 Ɔ nwo lɔle ɔ gɔnwo mɔ Aseleama,+ amɛnladoma nee mgbanyinli mɔɔ bɛziezie bɛ nwo ngɛnlɛma na bɛdede mgbɔnwɔ zo la—bɛ muala bɛle mgbavolɛ mɔɔ bɛ nwo yɛ fɛ. 13 Mɔɔ ɔguale ɔ nwo evinli la, menwunle kɛ bɛ mu nwiɔ bɛlua adenle ko ne ala azo.+ 14 Noko ye tuutuu ɛbɛla ne hɔle zo yɛle kpole. Ɔnwunle kɛ bɛdɔlɔdɔlɔ mrenyia wɔ bane ne anwo, Kaledeama ananze mɔɔ bɛva ayile kɔkɔlɛ bɛdɔlɔ, 15 bɛlɛte hye bɛ nze zo, bɛbɔ abotile ndendenle, na bɛzɔho kovolɛma, bɛ muala bɛgyi ɛkɛ ne bɛmaa Babeloniama mɔɔ bɛwole bɛ wɔ Kaledeama azɛlɛ zo la. 16 Mɔɔ ɔnwunle bɛ ala la, ɔbɔle ɔ bo ɔnyianle bɛ nwo atiakunluwɔzo, na ɔzoanle ɛbɔfoɔ wɔ bɛ nwo lɔ wɔ Kaledea.+ 17 Ɔti Babelɔnoma hɔle zo rale ye ɛkpa ne mɔɔ bɛ nee ye da zolɛ la azo, na bɛvale bɛ ɛhulolɛ* ne bɛguale ɔ nwo evinli. Mɔɔ bɛguale ɔ nwo evinli bɛwiele la, ɔhwenle ɔ nwo ɔvile* bɛ nwo ɔluakɛ bɛ nwo vonlonle ye. 18 “Mekɛ mɔɔ yeanze nyiane na ɔvale ɔ nwo ɔwulale tuutuubɔlɛ nu na ɔyele ɔ nwo ɔdole zolɛ la,+ mengyile ye na mendwenle me nwo menvile ɔ nwo kɛ mɔɔ mengyile* ɔ diema raalɛ ne na mendwenle me nwo menvile ɔ nwo la.+ 19 Na ɔhɔle zo ɔmaanle ye tuutuubɔlɛ ne yɛle kpole,+ ɔhakyele mekɛ mɔɔ ɔbɔle tuutuu wɔ Yigyibiti azɛlɛ zo wɔ ye mbɛlɛra nu la.+ 20 Ɔnyianle bɛ nwo atiakunluwɔzo ɛtane kɛ mraalɛ mɔɔ bɛ nwewe* mrenyianu le mgbole kɛ asoaso ɛdeɛ ne na bɛ awodeɛ le kɛ ɛkpɔnwɔ ɛdeɛ ne la. 21 Ɛ nwo lɔle anyiemgba ɛbɛla ne mɔɔ ɛbɔle ye wɔ wɔ mbɛlɛra nu wɔ Yigyibiti,+ mekɛ mɔɔ bɛsosɔle wɔ mbɛlɛra nu nyɛfonlɛ ne la.+ 22 “Ɛhye ati, Ɔhɔleba, mɔɔ Tumivolɛ Awulae Gyihova ɛha la ɛne: ‘Nea memaa wɔ kulovolɛma+ mɔɔ bɛ nwo vonlonle wɔ la ati ɛhwenle ɛ nwo ɛvile bɛ nwo* la ara ɛ nwo zo, na mebava bɛ meavi ɛleka biala meara ɛ nwo zo,+ 23 Babelɔnoma+ nee Kaledeama+ amuala, Pikɔdoma+ nee Hyowama nee Kowama yɛɛ Aseleama amuala. Bɛ muala bɛle mgbavolɛ mɔɔ bɛ nwo yɛ fɛ, amɛnladoma nee mgbanyima, kovolɛma nee menli mɔɔ bɛkpa nu bɛye bɛ,* mɔɔ bɛ muala bɛdede mgbɔnwɔ zo la. 24 Bɛbava konle ehwili nee ehwili dɔɔnwo yɛɛ sogyama dɔɔnwo mɔɔ bɛdedɛ enyinlike mgbole nee enyinlike ngyikyi na bɛzo mbulalɛ ahyɛlɛ la bɛara ɛ nwo zo. Bɛbabɛnga wɔ bɛayia, na mebamaa bɛ adenle meamaa bɛabua wɔ ndɛne, na bɛbabua wɔ ndɛne kɛ mɔɔ bɛdabɛ bɛnea a ɔle kpalɛ la.+ 25 Mebava ɛ nwo ɛya kpole, na bɛ nee wɔ bɛali ye ɛya zo. Bɛbapepɛ ɛ bonyi nee ɛ nzo, na bɛ nuhua ne mɔ mɔɔ kɛha la bawu konle dadeɛ nloa. Bɛbava ɛ mra mrenyia nee ɛ mra mraalɛ bɛahɔ, na bɛdabɛ mɔɔ bɛbaha la, senle bayela bɛ.+ 26 Bɛbayeye ɛ nwo ndanlɛ+ na bɛalie wɔ agudeɛ* ngɛnlɛma ne mɔ.+ 27 Mebamaa wɔ anyiemgba ɛbɛla ne nee wɔ tuutuubɔlɛ+ ne mɔɔ ɛbɔle ɔ bo wɔ Yigyibiti azɛlɛ zo+ la ara awieleɛ. Ɛbagyakyi bɛ ɛnleanlɛ, yɛɛ ɛnrɛhakye Yigyibiti bieko.’ 28 “Ɔluakɛ mɔɔ Tumivolɛ Awulae Gyihova ɛha la ɛne: ‘Nea mebava wɔ meawula menli mɔɔ ɛkpɔ bɛ, menli mɔɔ ɛhyile bɛ na ɛhwenle ɛ nwo ɛvile bɛ nwo* la asa anu.+ 29 Bɛ nee wɔ bɛali ye ɛkpɔlɛ nu na bɛava ninyɛne mɔɔ wɔvɛ wɔkpondɛ la+ na bɛamaa wɔaye ɛ nwo wɔado zo na wɔalɛ ɛ nwo zɔ. Wɔ adwɔmane ɛbɛla ne mɔɔ yemaa ɛ nwo ɛla zolɛ la nee wɔ anyiemgba ɛbɛla ne yɛɛ wɔ tuutuubɔlɛ ne bala ali.+ 30 Bɛbava ninyɛne ɛhye mɔ bɛayɛ wɔ ɔluakɛ ɛnriandile ɛdoale maanle maanle ne mɔ kɛ tuutuunli,+ ɔboalekɛ ɛvale bɛ kyibadeɛ ananze ne mɔ ɛguale ɛ nwo evinli.+ 31 Mɔɔ ɛ diema raalɛ ne yɛle la bie ala a wɔyɛ la,+ na mebava ye kanrɛlɛ ne meawula ɛ sa nu.’+ 32 “Mɔɔ Tumivolɛ Awulae Gyihova ɛha la ɛne: ‘Ɛbanlo ɛ diema raalɛ ne kanrɛlɛ kpole ne mɔɔ ɔ kunlu kɔ la anu,+Na ɛbayɛ ɛzelekɛ nee agolobɛnwo debie, mɔɔ bɛ dɔɔnwo wɔ kanrɛlɛ ne anu la.+ 33 Nzabolɛ nee nyanelilɛ babo ɛ nwo zo,*Kanrɛlɛ mɔɔ ɛzulolɛ nee ɛzɛkyelɛ wɔ nu,Ɛ diema raalɛ, Samɛlea kanrɛlɛ ne. 34 Ɛbanlo wɔadu ɔ bo+ na wɔakposa kanrɛlɛ ne mɔɔ ɛbɔ la azinli neNa akee wɔatete ɛ nyɛfo. “Ɔluakɛ medame mumua ne a medendɛ a,” Tumivolɛ Awulae Gyihova a se a.’ 35 “Ɛhye ati mɔɔ Tumivolɛ Awulae Gyihova ɛha la ɛne: ‘Kɛmɔ ɛ rɛle ɛvi me na wɔambu me fee* la ati,+ ɛbanwu wɔ anyiemgba ɛbɛla ne nee wɔ tuutuu ɛbɛla ne anwo amaneɛ.’” 36 Akee Gyihova zele me kɛ: “Sonla ra, ɛbaha ndɛnebualɛ edwɛkɛ wɔahile Ɔhola nee Ɔhɔleba+ na wɔaha bɛ kyibadeɛ nyɛleɛ ne anwo edwɛkɛ wɔahile bɛ ɔ? 37 Bɛzɛkye agyalɛ*+ yɛɛ mogya wɔ bɛ sa anwo. Tɛ bɛ kyibadeɛ ananze ne mɔ ala a bɛva bɛzɛkye agyalɛ a, emomu eza bɛmaanle bɛ mra mɔɔ bɛwole bɛ bɛmaanle me la vale senle nu bɛvale bɛyɛle aleɛ bɛmaanle bɛ awozonle ne mɔ.+ 38 Eza debie bieko mɔɔ bɛvale bɛyɛle me la ɛne: Bɛguale me ɛzonlenlɛsua ne anwo evinli wɔ kenle ko zɔhane, yɛɛ bɛguale me ɛnwomenlelielɛ kenle ne mɔ noko anwo evinli. 39 Mɔɔ bɛhunle bɛ mra bɛbɔle afɔle bɛmaanle bɛ kyibadeɛ ananze ne mɔ+ bɛwiele la, bɛrale me ɛzonlenlɛsua ne anu kenle ko ne ala bɛraguale nwolɛ evinli.+ Ɛhye a bɛyɛle ye wɔ medame mumua ne me sua ne anu a. 40 Bɛzoanle ɛbɔfoɔ bɔbɔ bɛmaanle bɛhɔvale mrenyia bɛvile moamoa bɛrale.+ Mɔɔ bɛlɛba la, ɛbiale ɛ nwo na ɛdole ɛ nye anzi na ɛvale anwoneɛ ɛzieziele ɛ nwo.+ 41 Na ɛdɛnlanle ɛkpa* kɛnlɛma zo+ na ɛvale ɛkponle ɛziele ɛ nyunlu ɛkɛ,+ na ɛvale me ayilevuanlɛ+ nee me nwole ɛzieziele zo.+ 42 Bɛdele mrenyia dɔɔnwo mɔɔ ɛhwee ɛnvale bɛ nwo, mɔɔ bɛ nuhua bie mɔ le nzabovoma mɔɔ bɛ nee bɛ vi fienemgbole ne anu rale la ane wɔ ɛkɛ. Bɛvale bɛ sa akɔme nu ngɛba bɛguale mraalɛ ne mɔ asa na bɛvale abotile ngɛnlɛma bɛzoale bɛ. 43 “Akee menganle ye wɔ ɔdaye mɔɔ agyalɛzɛkyelɛ ɛmaa yetuto la anwo kɛ: ‘Kɛkala ɔbahɔ zo yeabɔ ye tuutuu ne.’ 44 Ɔti bɛhɔle ɔ nwo ɛkɛ ne dahuu kɛ mɔɔ awie kɔ tuutuunli anwo ɛkɛ ne la. Kɛ bɛhɔle Ɔhola nee Ɔhɔleba, mraalɛ mɔɔ bɔ anyiemgba ɛbɛla la ɛkɛ ne la ɛne. 45 Noko mrenyia mɔɔ le tenlenema la babua ye agyalɛzɛkyelɛ+ ne nee mogya mɔɔ ɔka ɔgua la anwo ndɛne mɔɔ fɛta;+ ɔluakɛ bɛle agyalɛzɛkyelɛma, yɛɛ mogya wɔ bɛ sa anwo.+ 46 “Mɔɔ Tumivolɛ Awulae Gyihova ɛha la ɛne: ‘Bɛbamaa ɛlɔnema ara bɛ nwo zo na bɛamaa bɛayɛ debie ɛzulolɛ nee ninyɛne mɔɔ bɛfe.+ 47 Ɛlɔnema ne bakpa bɛ awolɛ+ na bɛava bɛ konle dadeɛ ne mɔ bɛapɛ bɛ bɛagua. Bɛbahu bɛ mra mrenyia nee bɛ mra mraalɛ+ na bɛava senle bɛayela bɛ azua.+ 48 Mebamaa anyiemgba ɛbɛla mɔɔ wɔ azɛlɛ ne azo la ara awieleɛ, na mraalɛ ne mɔ amuala azukoa debie avi nu na bɛanzukoa bɛ anyiemgba ɛbɛla ne.+ 49 Bɛbamaa bɛanwu bɛ anyiemgba ɛbɛla ne nee ɛtane mɔɔ bɛ nee kyibadeɛ ananze ne mɔ ɛyɛ la anwo amaneɛ; na bɛbanwu kɛ medame a mele Tumivolɛ Awulae Gyihova a.’”+\n^ Ɔ bo kile “Ye Ɛdanlɛsua.”\n^ Ɔ bo kile “Me Ɛdanlɛsua Ne Wɔ Ye Nu.”\n^ Anzɛɛ “bɛbikye ye.”\n^ Anzɛɛ “adwɔmanebɔlɛ.”\n^ Anzɛɛ “ye ɛkɛla hwenle ɔ nwo vile.”\n^ Anzɛɛ “me ɛkɛla hyile.”\n^ Anzɛɛ “wɔ ɛkɛla hwenle ɔ nwo vile bɛ nwo.”\n^ Hibulu aneɛ nu, “bɛdo ɛsalɛ bɛvɛlɛ bɛ.”\n^ Anzɛɛ “anwoneɛ.”\n^ Hibulu aneɛ nu, “bayi wɔ tɛkɛɛ.”\n^ Hibulu aneɛ nu, “wɔye me wɔdo ɛ nzi.”\n^ Ɛhye kile, sunsum nu agyalɛzɛkyelɛ.\n^ Anzɛɛ “ebia mɔɔ bɛkola bɛda nu la.”


KENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bicol Bislama Bosnian Boulou Brazil Mumule Aneɛ Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Colombia Mumule Aneɛ Croatian Czech Dangme Danish Dutch Efik English Estonian Ewe Fante Faroese Fijian Finnish Fon French French Mumule Aneɛ Ga Galician Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hungarian Iban Igbo Iloko Indonesian Ireland Mumule Aneɛ Isoko Italian Italy Mumule Aneɛ Japan Mumule Aneɛ Japanese Javanese Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kikaonde Kikuyu Kinyarwanda Kirghiz Kirundi Kongo Korean Kwanyama Latvian Lingala Lithuanian Low German Luo Luvale Macedonian Malagasy Malay Malayalam Maltese Mam Mapudungun Mauritian Creole Maya Mexico Mumule Aneɛ Mingrelian Mongolian Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nzema Oromo Ossetian Otomi (Mezquital Valley) Pangasinan Papiamento (Curaçao) Persian Polish Portuguese (Brazil) Portuguese (European) Punjabi Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Macedonia) Cyrillic Russian Samoan Sepedi Serbian (Cyrillic) Serbian (Roman) Setswana Shona Sidama Silozi Sinhala Slovak Slovenian Solomon Islands Pidgin Somali Spain Mumule Aneɛ Spanish Sunda Swahili Swati Swedish Sãotomense Tagalog Tahitian Tajiki Tamil Tatar Telugu Tetun Dili Thai Tigrinya Tiv Tojolabal Tongan Tsonga Turkish Turkmen Twi Uighur (Cyrillic) Ukrainian Urdu Urhobo Uzbek Uzbek (Roman) Valencian Venda Vietnamese Wallisian Waray-Waray Welsh Xhosa Yoruba Zapotec (Isthmus) Zulu\nGyisɛse hanle ninyɛne mɔɔ ɛhyia nwo na wɔayɛ Gyihova Alasevolɛ ne mɔ anu ko la anwo edwɛkɛ wɔ Mateyu 28:19, 20. Zɔhane edwɛkɛ ne maa yɛnwu mɔɔ ɔwɔ kɛ awie yɛ amaa yearayɛ Kelaese ɛdoavolɛ la, ninyɛne mɔɔ boka nwo la a le kɛ ɛbaha anzɛɛ ɛbali Gyihova anwo daselɛ.\nAgyakɛdulɛ 1: Sukoa mɔɔ Baebolo ne kilehile la. Gyisɛse maanle ye ɛdoavolɛ ne mɔ mɛla kɛ “bɛmaa menli ɛrayɛ me ɛdoavolɛma. . . , bɛhilehile bɛ.” (Mateyu 28:19, 20) Edwɛkɛ mɔɔ bɛhile ɔ bo “ɛdoavolɛma” la kile “sukoavo.” Baebolo ne, titili Kelaese ngilehilelɛ ne mɔɔ wɔ nu la lɛ ninyɛne bie mɔ mɔɔ ɛhyia nwo amaa ɛ nye alie na wɔanyia asetɛnla kpalɛ la. (2 Temɔte 3:16, 17) Yɛ nye balie nwo kɛ yɛbaboa wɔ yɛamaa wɔazukoa mɔɔ Baebolo ne kilehile la ɔlua yɛ Baebolo ɛzukoalɛ nwo ngyehyɛleɛ mɔɔ bɛnlie ezukoa la azo.—Mateyu 10:7, 8; 1 Tɛsalonaekama 2:13.\nAgyakɛdulɛ 2: Fa mɔɔ ɛlɛsukoa la yɛ gyima. Gyisɛse hanle kɛ menli mɔɔ sukoa la ɔwɔ kɛ ‘di debie biala mɔɔ yeha yehile bɛ la azo.’ (Mateyu 28:20) Ɛhye kile kɛ ɔnle kɛ wɔ Baebolo ɛzukoalɛ ne yɛ mɔɔ ɛfa wɔakpondɛ nwunu ala—ɔwɔ kɛ ɛyɛ nzenzaleɛ wɔ kɛzi ɛdwenle nee wɔ nyɛleɛ nu. (Gyima ne 10:42; Ɛfɛsɛsema 4:22-29; Hibuluma 10:24, 25) Menli mɔɔ di debie biala mɔɔ Gyisɛse ɛha la azo la si kpɔkɛ di ɔ nzi na bɛtu bɛ nwo bɛmaa Gyihova Nyamenle.—Mateyu 16:24.\nAgyakɛdulɛ 3: Maa bɛzɔne wɔ. (Mateyu 28:19) Wɔ Baebolo ne anu, bɛfa ɛzɔnenlɛ bɛto ɛzielɛ nwo. (Fa toto Wulomuma 6:2-4 anwo.) Ɔkile kɛ ɛsie ɛbɛlabɔlɛ dɛba ne na wɔabɔ fofolɛ bo. Wɔ ɛzɔnenlɛ ne le bagua nu debie mɔɔ kile kɛ wɔyɛ ninyɛne nwiɔ mɔɔ limoa mɔɔ Gyisɛse hanle nwolɛ edwɛkɛ la na ɛlɛsɛlɛ Nyamenle kɛ ɔmaa wɔ adwenle mɔɔ nuhua te la.—Hibuluma 9:14; 1 Pita 3:21.\nKɛ ɔkɛyɛ na meanwu ye kɛ meziezie me nwo memaa ɛzɔnenlɛ ɛ?\nƐ nee asafo nu mgbanyima ne mɔ ɛdendɛ. Bɛ nee wɔ bali adwelie na banlea kɛ ɛte mɔɔ zɔhane ninyɛne ne mɔ kile la abo na ɛlɛfa mɔɔ wɔzukoa la wɔali gyima yɛɛ wɔyila ɛ nwo zo wɔmaa Nyamenle.—Gyima ne 20:28; 1 Pita 5:1-3.\nAsoo ɔwɔ kɛ ngakula mɔɔ bɛ awovolɛ le Alasevolɛ la noko yɛ ninyɛne ɛhye mɔ?\nƐhɛe. Yɛkɔ zo yɛfa ‘Gyihova folɛdulɛ nee ye ngilehilelɛ yɛtete’ yɛ mra ne mɔ kɛ mɔɔ Baebolo ne ka la. (Ɛfɛsɛsema 6:4) Noko akee, wɔ mekɛ mɔɔ bɛlɛnyi la ɔwɔ kɛ bɛsi bɛ ti anwo kpɔkɛ kɛ bɛbazukoa, bɛalie bado nu na bɛava mɔɔ Baebolo ne kilehile la bɛayɛ gyima amaa bɛahola bɛafɛta bɛamaa ɛzɔnenlɛ. (Wulomuma 12:2) Awieleɛ bɔkɔɔ ne, ɔwɔ kɛ yɛ nuhua ko biala si ɔdaye mumua ne ye ɛzonlenlɛ nwo kpɔkɛ.—Wulomuma 14:12; Galeehyeama 6:5.\nKpondɛ ɛleka mɔɔ yɛyia nee kɛzi yɛsonle la. Awie biala kola ba bie yɛɛ bɛnlielie ezukoa wɔ ɛkɛ.\nDuzu A Bɛyɛ Ye Wɔ Belemgbunlililɛ Asalo Ɛkɛ A?\nKɔ ɛkɛ kɔnlea ye ɛ nye zo.\nFa nwa awie Fa nwa awie Kɛ Ɔkɛyɛ Na Meayɛ Gyihova Alasevolɛ Ne Mɔ Anu Ko Ɛ?\nijwfq edwɛkɛ 47


Duzu A Le Anwongyelelɛ Kpole Ne? | Baebolo Kpuya\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Faroese Fijian Finnish Fon French Ga Georgian German Giliki Haitian Creole Hausa Hibulu Hiligaynon Hungarian Icelandic Igbo Iloko Indonesian Italian Japanese Kamba Kiluba Kinyarwanda Kirghiz Kirundi Korean Lingala Lithuanian Low German Luo Luvale Macedonian Malagasy Malay Malayalam Maltese Maya Myanmar Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Somali Spanish Swahili Swedish Tagalog Tatar Telugu Thai Tigrinya Tshiluba Turkish Turkmen Ukrainian Uzbek Uzbek (Roman) Valencian Vietnamese Wayuunaiki Xhosa Yoruba Zulu\nDuzu A Le Anwongyelelɛ Kpole Ne?\nAnwongyelelɛ kpole ne a le tɛnlabelɛ mɔɔ anu yɛ se kpalɛ mɔɔ alesama bahɔ nu kenle bie a. Baebolo ngapezo kile kɛ, ɔbara wɔ “awieleɛ mekɛ,” anzɛɛ “ewiade awieleɛ” ne anu. (2 Temɔte 3:1; Daneɛle 12:4) “Anwongyelelɛ mɔɔ bara mekɛ zɔhane ne anu la, ye ɛzulolɛ, sumunli kɛ ewiade bɔle ɔ bo dedee mɔɔ yeradwu ɛnɛ la, bie ɛtɛsile ɛlɛ, yɛɛ bie noko ɛnrɛzi ɛlɛ na aloa abɔ.”—Maake 13:19; Daneɛle 12:1; Mateyu 24:21, 22.\nNinyɛne mɔɔ basisi anwongyelelɛ kpole ne anu la\nBɛbazɛkye adalɛ ɛzonlenlɛ. Bɛbazɛkye adalɛ ɛzonlenlɛ arɛlevilɛ nu yɛɛ ɔbayɛ ndɛndɛ. (Yekile 17:1, 5; 18:9, 10, 21) Nyamenle bava awula Maamgbole Koyɛlɛ Eku ne mɔɔ gyi ɛkɛ ne maa maanyɛlɛ tumililɛ ne la ahonle nu yeamaa yeazɛkye ye.—Yekile 17:3, 15-18. *\nBɛbateta nɔhalɛ ɛzonlenlɛ. Maanle maanle mɔɔ ɛha bɛ nwo ɛbɔ nu mɔɔ bɛvɛlɛle bɛ wɔ Yizikeɛle ɛnyelɛzodeɛnwunlɛ ne anu kɛ “Gɔɔgo mɔɔ vi Meegɔɔgo” la babɔ mɔdenle kɛ ɔsɛkye menli mɔɔ wɔ nɔhalɛ ɛzonlenlɛ nu la. Noko, Nyamenle babɔ ye azonvolɛ nwo bane.—Yizikeɛle 38:1, 2, 9-12, 18-23.\nBɛbabua azɛlɛ ye azo amra ndɛne. Gyisɛse babua alesama ndɛne na yeahyɛ “bɛ nuhua nwiɔ, kɛmɔ mboaneneavolɛ ye mboane fi mbɔnkye avinli la.” (Mateyu 25:31-33) Bɛbagyinla kɛzi awie boale Kelaese ‘amediema’ ne mɔ, menli mɔɔ nee ye bali tumi wɔ anwuma la azo a bɛabua ndɛne ne a.—Mateyu 25:34-46.\nBɛbaboɔboa menli mɔɔ bali tumi wɔ Belemgbunlililɛ ne anu la anloa. Bɛbadwazo nɔhavoma mɔɔ bɛkpa bɛ mɔɔ bɛbawie bɛ azɛlɛ ye azo gyima ne la bɛahɔ anwuma na bɛ nee Kelaese ali tumi.—Mateyu 24:31; 1 Kɔlentema 15:50-53; 1 Tɛsalonaekama 4:15-17.\nAmagɛdɔn. Eza bɛfɛlɛ “Tumivolɛ Bedevinli ne kenle kpole ne anu konle ne” kɛ ‘Gyihova Kenle.’ (Yekile 16:14, 16; Ayezaya 13:9; 2 Pita 3:12) Bɛbazɛkye menli mɔɔ Kelaese babua bɛ ewule fɔlɛ la amuala. (Zɛfanaya 1:18; 2 Tɛsalonaekama 1:6-10) Bɛbazɛkye ewiade amuala maanyɛlɛ ngyehyɛleɛ ne mɔɔ Baebolo ne fɛlɛ ye nane ati nsuu ne la.—Yekile 19:19-21.\nNinyɛne mɔɔ basisi anwongyelelɛ kpole ne anzi la\nBɛbagua Seetan nee sunsum ɛtane ne mɔ efiade. Anwumabɔvolɛ kpole ne bavuandi Seetan nee sunsum ɛtane ne mɔ yeagua “azɛlɛ kuma ne mɔɔ ɛnlɛ ɔ bo” la anu, ɛhye kile kɛ bɛnrɛhola bɛnrɛyɛ ɛhwee. (Yekile 20:1-3) Yɛbahola yɛava tɛnlabelɛ mɔɔ Seetan bahɔ nu la yɛatoto efiadelalɛ nwo; ɔnrɛhola ɔnrɛgyegye awie biala.—Yekile 20:7.\nƐvolɛ Apenle Ko Tumililɛ ne babɔ ɔ bo. Nyamenle Belemgbunlililɛ ne babɔ ye ɛvolɛ 1,000 tumililɛ ne mɔɔ bamaa alesama anyia nyilalɛ dɔɔnwo la abo. (Yekile 5:9, 10; 20:4, 6) “Menli pemgbenleamgbe” bie banyia ngoane wɔ “amaneɛnwunlɛ kpole ne anu” na bɛadɛnla azɛlɛ ye azo wɔ Ɛvolɛ Apenle Ko tumililɛ ne anu.—Yekile 7:9, 14; Edwɛndolɛ 37:9-11.\n^ ɛden. 2 Wɔ Yekile buluku ne anu, bɛvale “tuutuunli ne mɔɔ ɛlie duma” la bɛyɛle Babelɔn Kpole ne mɔɔ le adalɛ ɛzonlenlɛ la anwo sɛkɛlɛneɛ. (Yekile 17:1, 5) Nane kɔkɔlɛ ne mɔɔ bazɛkye Babelɔn Kpole ne la le ahyehyɛdeɛ ne mɔɔ ye bodane a le kɛ ɔbaha maanle maanle mɔɔ wɔ ewiade amuala bɛabɔ nu la anwo sɛkɛlɛneɛ. Mɔlebɛbo ne ɛnee bɛfɛlɛ ye Maanle Maanle Ngyekyeleɛ (League of nations) noko kɛkala bɛfɛlɛ ye Maamgbole Koyɛlɛ Eku (United Nations).\nBaebolo Ne Baebolo Kpuya Mɔɔ Bɛbua\nFa nwa awie Fa nwa awie Duzu A Le Anwongyelelɛ Kpole Ne?\nijwbq edwɛkɛ 115\nDuzu A Bazi Wɔ Ndɛnebualɛ Kenle Ne A?\nDuzu A Bahile Kɛ Yɛwɔ “Awieleɛ Mekɛ” Anzɛɛ “Ewiade Awieleɛ Ne” Anu A?


2 Arelemgbunli 10 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 10:1-36\nGyihu hunle Ehabe sua nu amra (1-17)\nGyɛhɔnadabe hɔbokale Gyihu anwo (15-17)\nGyihu hunle Beeyale ɛzonlenlɛma (18-27)\nGyihu tumililɛ ne anwo edwɛkɛ sikalɛ (28-36)\n10 Ɛnee Ehabe+ lɛ mralɛ mrenyia 70 wɔ Samɛlea. Yemɔti Gyihu hɛlɛle ngɛlata maanle bɛvale bɛhɔle Samɛlea na bɛvale bɛhɔmaanle adekilevolɛma mɔɔ bɛwɔ Gyɛzeɛle, mgbanyima ne mɔ+ yɛɛ menli mɔɔ nea Ehabe amra ne mɔ* la, kɛ: 2 “Kɛkala, saa bɛ sa ka ngɛlata ɛhye mɔ a, kɛmɔ bɛ menle amra ne mɔ wɔ bɛ nwo lɔ na bɛlɛ konle ehwili, mgbɔnwɔ, suakpole mɔɔ bɛlie nwolɛ bane yɛɛ akodeɛ la ati, 3 bɛkpa bɛ menle amra ne mɔ anu mɔɔ le sonla kpalɛ na ɔfɛta bɔkɔɔ* la na bɛva ye bɛzie ye papa belemgbunli ebia ne azo. Na bɛho bɛmaa bɛ menle sua nu amra.” 4 Noko ɛzulolɛ hanle bɛ na bɛhanle kɛ: “Nea! Saa arelemgbunli nwiɔ bɔbɔ angola ɔ nyunlu gyinla a,+ ɛnee kɛ ɔkɛyɛ na yɛmɛ yɛahola gyinla ɛ?” 5 Ɔti belemgbunli sua nu neavolɛ ne, suakpole ne azo amɛnlado ne, mgbanyima ne mɔ yɛɛ menli mɔɔ nea Ehabe amra ne mɔ la vale nrɛlaleɛ ɛhye hɔmaanle Gyihu kɛ: “Yɛle wɔ sonvolɛma, na yɛbayɛ debie biala mɔɔ ɛkɛha ɛkɛhile yɛ la. Yɛnrɛva awie biala yɛnrɛzie belemgbunli. Yɛ mɔɔ ɛnea a ɔle kpalɛ wɔ ɛ nye zo la.” 6 Akee ɔhɛlɛle bɛ kɛlata mɔɔ tɔ zolɛ nwiɔ la kɛ: “Saa bɛwɔ me afoa na bɛkulo kɛ bɛtie me a, ɛnee bɛva bɛ menle amra ne mɔ ati bɛrɛlɛ me ɛhyema mekɛ zɛhae wɔ Gyɛzeɛle.” Ɛnee belemgbunli amra 70 ne wɔ suakpole ne azo menli titili ne mɔ mɔɔ ɛlɛtete bɛ la anwo ɛkɛ. 7 Mɔɔ bɛ sa hanle kɛlata ne ala la, bɛvale belemgbunli amra ne mɔ na bɛhuhunle bɛ, bɛle mrenyia 70,+ na bɛvale bɛ adile ne mɔ bɛguale ahɛndɛne nu na bɛvale bɛhɔmaanle ye wɔ Gyɛzeɛle. 8 Soanvolɛ ne rale ɔ nwo ɛkɛ na ɔzele ye kɛ: “Bɛva belemgbunli ne amra mrenyia ne mɔ ati ne mɔ bɛra.” Yemɔti ɔhanle kɛ: “Bɛhuohua bɛ edukue nwiɔ wɔ suakpole ne anlenkɛ kpole ne anloa too nwonlomɔ.” 9 Mɔɔ ɔhɔle ɛkɛ ne nwonlomɔ ne la, ɔgyinlanle menli ne kɔsɔɔti anyunlu na ɔhanle kɛ: “Bɛnli nwolɛ ɛzonle.* Ɛhɛe, medame a membɔle me menle anwo adwenle ɛtane na mengunle ye a,+ noko nwane a hunle ɛhye mɔ amuala a? 10 Akee bɛnwu ye kɛ Gyihova edwɛkɛkpɔkɛ ko bɔbɔ ɛnle ɛkɛ mɔɔ Gyihova ɛha ye wɔ Ehabe sua nu amra anwo mɔɔ ɔnrɛra nu* a,+ na Gyihova ɛyɛ mɔɔ ɔluale ye sonvolɛ Yilaegya anwo zo ɔhanle la.”+ 11 Eza Gyihu hunle Ehabe sua nu amra mɔɔ hale wɔ Gyɛzeɛle la kɔsɔɔti, yɛɛ ye menli titili, ɔ gɔnwo mɔ nee ye ɛsɔfo ne mɔ kɔsɔɔti,+ hɔkpulale kɛ ko bɔbɔ anga.+ 12 Akee ɔdwazole na ɔzile nu kɛ ɔkɔ Samɛlea. Ɛnee mboaneneavolɛma sua mɔɔ bɛkendɛhenda mboane wɔ nu* la wɔ adenle nu. 13 Gyihu yiale Dwuda Belemgbunli Ehazaya amediema ne mɔ+ wɔ ɛkɛ, na ɔbizale bɛ kɛ, “Bɛmɛ a le nwane mɔ?” Bɛbuale kɛ: “Yɛle Ehazaya amediema mrenyia, na yɛlɛkɔ yɛahɔnlea saa belemgbunli ne amra mrenyia ne mɔ yɛɛ ɔbahyema ne* amra mrenyia ne mɔ anwo le kpalɛ a.” 14 Ɛkɛ ne ala ɔhanle kɛ: “Bɛhye bɛ anyewɔzo!” Yemɔti, bɛhyele bɛ anyewɔzo na bɛhunle bɛ wɔ sua ne mɔɔ bɛkendɛhenda mboane ne mɔ wɔ nu la bula ne anwo, bɛle mrenyia 42. Yeammaa ko bɔbɔ anvi ɛsalɛ.+ 15 Mɔɔ ɔvi ɛkɛ ne ɔlɛkɔ la, ɔnwunle Rilikabe+ ara Gyɛhɔnadabe+ mɔɔ ɛlɛba arayia ye la. Mɔɔ ɔbizale ye ahye* la, ɔbizale ye kɛ: “Wɔ ahonle kɔsɔɔti* nee me lua, kɛ mɔɔ me ahonle nee wɔ ahonle lua la ɔ?” Gyɛhɔnadabe buale kɛ: “Ɛhɛe.” “Saa ɔle zɔ a, ɛnee sɔ me sa.” Yemɔti, ɔzɔle ɔ sa, na Gyihu hwenle ye maanle ɔrale ɔ nwo ɛkɛ wɔ ehwili ne anu. 16 Akee ɔhanle kɛ: “Ɛ nee me ɛhɔ, na nea kɛzi metwe Gyihova ati nungule* la.+ Yemɔti, bɛmaanle ɔdɛnlanle ye konle ehwili ne anu na bɛhɔle. 17 Akee ɔrale Samɛlea, na ɔhunle Ehabe sua nu amra mɔɔ hale mɔɔ bɛwɔ Samɛlea la amuala hɔkpulale kɛ ɔbɔle bɛ bo zo,+ kɛ mɔɔ Gyihova edwɛkɛ mɔɔ ɔhanle ɔhilele Yilaegya la de la.+ 18 Eza Gyihu boɔboale menli ne amuala anloa na ɔzele bɛ kɛ: “Ehabe zonlenle Beeyale ekyii bie,+ noko Gyihu bazonle ye kpole kpalɛ. 19 Ɔti bɛvɛlɛvɛlɛ Beeyale ngapezoma ne mɔ amuala,+ menli mɔɔ sonle ye la amuala yɛɛ ye ɛsɔfo ne mɔ amuala+ bɛmaa me. Bɛmmamaa sonla ko bɔbɔ ka, ɔluakɛ melɛ afɔle kpole bie mebɔ memaa Beeyale. Awie biala mɔɔ amba la ɛnrɛdɛnla ngoane nu.” Noko ɛnee Gyihu ɛlɛfa nrɛlɛbɛ ali gyima amaa yeazɛkye menli mɔɔ sonle Beeyale la. 20 Gyihu doale zo kɛ: “Bɛha* kɛ bɛyɛ ayia nwuanzanwuanza bɛamaa Beeyale.” Yemɔti, bɛbɔle ye nolo. 21 Ɛhye anzi, Gyihu maanle bɛvale edwɛkɛ ɛhye bɛhɔle Yizilayɛ amuala, na Beeyale ɛzonlenlɛma kɔsɔɔti rale. Bɛ nuhua ko bɔbɔ ɛnle ɛkɛ mɔɔ yeamba a. Bɛwolole Beeyale sua* ne anu,+ na Beeyale sua ne anu yile, ɔvi ɔ ti kɔdwu ɔ bo. 22 Ɔzele ahenle mɔɔ nea adɛladeɛ ne mɔ azo la kɛ: “Fa adɛladeɛ bɛlɛ Beeyale ɛzonlenlɛma ne mɔ kɔsɔɔti.” Yemɔti, ɔvale adɛladeɛ ne ɔrɛlɛle bɛ. 23 Akee Gyihu nee Rilikabe ara Gyɛhɔnadabe+ hɔle Beeyale sua ne anu. Na ɔzele Beeyale ɛzonlenlɛma ne mɔ kɛ: “Bɛnleɛnlea nuhua kpalɛ bɛnwu ye saa Gyihova ɛzonlenlɛma ne mɔ bie ɛnle ɛke kɛ Beeyale ɛzonlenlɛma ne ala a.” 24 Awieleɛ bɔkɔɔ ne, bɛrale ɛkɛ ne kɛ bɛbabɔ afɔle nee ɛyelalɛ afɔle. Gyihu maanle ye menli ne anu 80 gyinlegyinlanle alienwo na ɔzele bɛ kɛ: “Saa bɛmaa menli mɔɔ melɛfa bɛ meawula bɛ sa nu la anu bie fi ɛsalɛ a, bɛbava bɛ ngoane bɛazie ɔ gyakɛ anu.”* 25 Mɔɔ bɛbɔle ɛyelalɛ afɔle ne bɛwiele ala la, Gyihu zele sinzavolɛma* ne nee safohyenle mgbanyima ne mɔ kɛ: “Bɛrɛla na bɛrahu bɛ! Bɛmmamaa ko bɔbɔ fi ɛsalɛ!”+ Yemɔti, sinzavolɛma ne nee safohyenle mgbanyima ne mɔ vale konle dadeɛ huhunle bɛ na bɛvuandinle bɛ bɛguale alienwo, na bɛhuhunle bɛ too bɛhɔdwule Beeyale ɛzonlenlɛsua ne* akunlu nehane. 26 Akee bɛyele ɛzonlenlɛ mpila ne mɔ+ bɛvile Beeyale ɛzonlenlɛsua ne anu bɛvindele na bɛyelale nuhua ko biala.+ 27 Bɛbubule Beeyale ɛzonlenlɛ mpila ne,+ na bɛbubule Beeyale sua ne+ na bɛvale ɛkɛ ne bɛyɛle ɛleka mɔɔ bɛkɔ baka zo, na ɛnɛ nee ɛnɛ ala ɔtɛde zɔhane. 28 Ɛhye ati, Gyihu dule Beeyale ɛzonlenlɛ bo wɔ Yizilayɛ. 29 Noko Gyihu andwe ɔ nwo anvi ɛtane ne mɔ mɔɔ Nibate ara Gyɛlɔbowam maanle Yizilayɛma yɛle mɔɔ fale nvutuke nlankɛ mralɛ ne mɔ mɔɔ wɔ Bɛtɛle nee Dan anwo la anwo.+ 30 Ɔti Gyihova zele Gyihu kɛ: “Kɛmɔ wɔyɛ debie kpalɛ na wɔyɛ mɔɔ le kpalɛ wɔ me nye zo na wɔyɛ debie biala mɔɔ wɔ me ahonle nu kɛ mefa meayɛ Ehabe sua nu amra la ati,+ ɛ mra ne mɔ awolɛndoazo nna badɛnla Yizilayɛ belemgbunli ebia ne azo.”+ 31 Noko Gyihu annea boɛ anva ye ahonle muala anli Gyihova, Yizilayɛ Nyamenle ne Mɛla ne azo.+ Yeandwe ɔ nwo yeanvi ɛtane ne mɔ mɔɔ Gyɛlɔbowam maanle Yizilayɛma yɛle la anwo.+ 32 Mekɛ zɔhane, Gyihova bɔle ɔ bo kɛ ɔpepɛ Yizilayɛma azɛlɛ ne azo* ngyikyi ngyikyi. Hazeeyɛle hɔle zo tetale bɛ wɔ Yizilayɛma azɛlɛ ne kɔsɔɔti azo,+ 33 ɔvi Dwɔdan ne aduduleɛ afoa nu, Geleade azɛlɛ ne amuala—Gaadema, Wulubɛnema yɛɛ Manasɛma+—ɔvi Alowɛ mɔɔ wɔ Anɔn Bɔnza* ne anwo la too ɔkɔdwu Geleade nee Beehyan.+ 34 Na Gyihu anwo tetedwɛkɛ mɔɔ ɛha, mɔɔ ɔyɛle la kɔsɔɔti nee ye ninyɛne mgbole ne mɔ amuala, asoo bɛtɛkɛlɛle bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu ɔ? 35 Akee bɛmaanle Gyihu nee ye nenyia mɔ hɔlale na ɔliele ɔ menle, na bɛziele ye wɔ Samɛlea; na ɔ ra Gyɛhɔwahaze+ ralile ye agya lile belemgbunli. 36 Mekɛ* dodo mɔɔ Gyihu vale lile Yizilayɛma anwo zo tumi wɔ Samɛlea la le ɛvolɛ 28.\n^ Hibulu aneɛ nu, “menli mɔɔ nea Ehabe.”\n^ Anzɛɛ “ɔle tenlenenli.”\n^ Anzɛɛ “Bɛle tenlenema.”\n^ Hibulu aneɛ nu, “mɔɔ ɔbadɔ aze.”\n^ Ɔbayɛ ɛleka mɔɔ bɛkendɛhenda mboane amaa bɛapepɛ bɛ nwo enrinli.\n^ Ɛhye kile, belemgbunli raalɛ Gyɛzɛbɛle, Belemgbunli Gyɛholam mame.\n^ Anzɛɛ “ɔyilale ye.”\n^ Hibulu aneɛ nu, “Wɔ ahonle mɔɔ le tenlene la.”\n^ Anzɛɛ “mebɔ mɔdenle memaa ye.”\n^ Anzɛɛ “bɛbava wɔ ɛkɛla bɛazie ye ɛkɛla ne agyakɛ anu.”\n^ Hibulu aneɛ nu, “suakpole ne,” bie a ɔle kɛ aranemgbole la.\n^ Anzɛɛ “ɔmaa Yizilayɛma azo ade.”\n^ Anzɛɛ “Anɔn Azudenle.”\n2 Arelemgbunli 10


“Bɛfa Nyamenle Sunsum a bɛkɛlɛ Nyamenle Edwɛkɛ ne a, na ɔle kpalɛ . . . amaa sonla ne mɔɔ sonle Nyamenle la ali munli na bɛaziezie ye bɛamaa yeayɛ gyima kpalɛ.”—2 TEMƆTE 3:16, 17.\nTƐ MENLI ne amuala a die edwɛkɛ ɛhye mɔɔ Baebolo ne ka la di a. Na ɛdawɔ noko ɛ? Kɛzi ɛbu Baebolo ne ɛ?\n• Buluku kɛnlɛma bie\n• Ɛzonlenlɛ nu buluku\n• Nwɔra buluku mɔɔ ɛbɛlabɔlɛ nwo edwɛkɛ wɔ nu\n• Nyamenle Edwɛkɛ\nKpuyia bieko mɔɔ boka nwo la a le kɛ, Asoo mɔɔ ɛdie ɛdi la anwo hyia? Suzu mɔɔ Baebolo mumua ne ka la anwo: “Debie biala mɔɔ bɛhɛlɛ ye wɔ Nyamenle Edwɛkɛ ne anu la wɔ ɛkɛ ne kilehile yɛ, amaa [yɛanyia arɛlekyekyelɛ], yɛazi yɛ ahonle yɛalua mɔɔ Nyamenle Edwɛkɛ ne fa maa yɛ la azo yɛanyia anyelazo.” (Wulomuma 15:4) Yemɔti Baebolo ne bodane a le kɛ bɛbava bɛahilehile yɛ, bɛbava bɛakyekye yɛ rɛle na yɛanyia anyelazo.\nNoko akee, saa Baebolo ne le kɛ mbuluku mɔɔ ɛha mɔɔ ɛzonlenlɛ nu mbuluku boka nwo la a, asoo anrɛɛ ɛ nee wɔ abusua ne bɛava bɛ nwo ado ye ngilehilelɛ nee ye adehilelɛ zo, titile saa mɔɔ ɔka la nee wɔ adwenle ɛnnyia a? Saa nwɔra a wɔ Baebolo ne anu a, asoo anrɛɛ ɛbanyia arɛlekyekyelɛ nee anyelazo wɔavi ye ɛwɔkɛ ne mɔ anu?\nNoko, menli dɔɔnwo mɔɔ ɛzukoa Baebolo ne la ɛnwu kɛ ɔle Nyamenle Edwɛkɛ. Kɛzi? Duzu a maa Baebolo ne yɛ ngakyile fi mbuluku mɔɔ ɛha la kɔsɔɔti anwo a? Yɛsɛlɛ wɔ maa yɛzuzu ninyɛne nnu mɔɔ maa Baebolo ne yɛ ngakyile fi mbuluku mɔɔ ɛha la anwo, wɔ edwɛkɛ mɔɔ ɔdoɔdoa zo la anu.\nFa nwa awie Fa nwa awie Asoo Ɔle Kɛ Mbuluku Mɔɔ Ɛha La?


Gyima ne 21 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 21:1-40\nGyɛlusalɛm ɛhɔlɛ (1-14)\nƆhɔdwule Gyɛlusalɛm (15-19)\nPɔɔlo diele mgbanyima ne mɔ folɛdulɛ ne (20-26)\nBasabasayɛlɛ zile ɛzonlenlɛsua ne anu; bɛhyele Pɔɔlo (27-36)\nBɛmaanle Pɔɔlo adenle ɔdendɛle ɔhilele menli ne (37-40)\n21 Mɔɔ akee yɛbɔle mɔdenle yɛvile bɛ nwo ɛkɛ ne na yɛdɔle nyevile ne azo la, yɛhɔle yɛ nyunlu fɔɔnwo yɛhɔdwule Kɔɔso, ye alehyenlɛ nu yɛhɔle Wulodise, na yɛvile ɛkɛ ne yɛhɔle Patala. 2 Mɔɔ yɛnwunle kɛ meli bie ɛlɛpɛ nu ahɔ Fonehyea la, yɛhɔvole bie yɛhɔle. 3 Na mɔɔ yɛradwule ɛleka bie mɔɔ ɛnee yɛ nye dua Saepelɛse bɔra ne wɔ yɛ sa bɛne zo la, yɛpɛle nu yɛhɔle Selea na yɛhɔgyinlanle Taya, ɛleka mɔɔ ɛnee bɛbaye meli ne anu ninyɛne ne la. 4 Yɛhɔkpondɛle ɛdoavolɛma ne, na mɔɔ yɛnwunle bɛ la yɛdɛnlanle ɛkɛ ne kenle nsuu. Noko bɛluale sunsum ne azo bɛhanle ye fane dɔɔnwo bɛhilele Pɔɔlo kɛ ɔmmakɔ Gyɛlusalɛm.+ 5 Ɔti mɔɔ yɛlile yɛ mekɛ ne yɛwiele wɔ ɛkɛ ne la, yɛvile ɛkɛ na yɛdoale yɛ adendulɛ ne azo, noko bɛ muala mɔɔ mraalɛ nee ngakula boka nwo la razɔhonle yɛ too yɛvile sua ne azo. Na yɛhotole nyevile ne anloa yɛyɛle asɔne 6 na yɛ nee bɛ lile nrɛlaleɛ. Akee yɛhɔvole meli ne anu, na bɛziale bɛhɔle bɛ azua nu. 7 Akee yɛvile Taya na yɛhɔle Tɔlɛmeeyese, yɛhɔbizale mediema ne mɔ ahye na yɛlile kenle ko wɔ bɛ nwo ɛkɛ. 8 Aleɛ hyenle la, yɛvile ɛkɛ ne yɛhɔle Sizalia, na yɛhɔle edwɛkpakavolɛ Felepe mɔɔ ɛnee boka menli nsuu ne anwo la+ sua nu, na yɛdɛnlanle ɔ nwo ɛkɛ. 9 Ɛnee nrenyia ɛhye lɛ mralɛ mraalɛ nna mɔɔ ɛtɛkɔle agyalɛ* na bɛka ngapezo a.+ 10 Noko mɔɔ yɛdɛnlanle ɛkɛ ne mekɛ ekyi la, ngapezonli bie mɔɔ bɛfɛlɛ ye Agabɛse+ la vi Dwudiya rale. 11 Na ɔrale yɛ nwo ɛkɛ ne na ɔvale Pɔɔlo bɛlɛte ne ɔkyekyele ɔdaye mumua ne ɔ gyakɛ nee ɔ sa na ɔhanle kɛ: “Kɛ sunsum nwuanzanwuanza ne se la ɛne, ‘Nrenyia ne mɔɔ lɛ bɛlɛte ɛhye la, Dwuuma bakyekye ye zɛhae wɔ Gyɛlusalɛm,+ na bɛaye ye bɛawula maanle maanle ne anu amra asa anu.’”+ 12 Mɔɔ yɛdele ɛhye la, yɛ nee bɛdabɛ mɔɔ bɛwɔ ɛkɛ ne la bɔle ɔ bo kpale ye kyɛlɛ kɛ ɔmmakɔ Gyɛlusalɛm. 13 Akee Pɔɔlo buale bɛ kɛ: “Duzu ati a bɛlɛsu bɛamaa me rɛle abɔ a?* Bɛnwu ye kɛ, meziezie me nwo kɛ memaa bakyekye me na eza bɛahu me wɔ Gyɛlusalɛm wɔ Awulae Gyisɛse duma ne ati.”+ 14 Mɔɔ yɛnwunle kɛ yɛnrɛhola yɛnrɛmaa ɔnrɛhakyi ye adwenle la, yɛanzi ye adenle bieko* na yɛhanle kɛ: “Gyihova* ɛhulolɛdeɛ ɛyɛ ɛkɛ.” 15 Ɛhye anzi, yɛzieziele yɛ nwo yɛmaanle adendulɛ ne na yɛbɔle yɛ Gyɛlusalɛm adendulɛ ne abo. 16 Ɛdoavolɛma ne mɔɔ vi Sizalia la bie mɔ noko nee yɛ hɔle, bɛvale yɛ bɛhɔle Meneesen mɔɔ vi Saepelɛse la sua nu, ɔboka bɛdabɛ mɔɔ bɛlimoale bɛyɛle ɛdoavolɛma la anwo. 17 Mɔɔ yɛdwule Gyɛlusalɛm la, mediema ne mɔ vale anyelielɛ liele yɛ. 18 Na ye alehyenlɛ nu, Pɔɔlo nee yɛ hɔle Gyemise+ anwo ɛkɛ, na ɛnee mgbanyima ne mɔ amuala wɔ ɛkɛ. 19 Ɔbizale bɛ ahye na ɔbɔle ɔ bo ɔhanle ninyɛne mɔɔ Nyamenle luale ye ɛzonlenlɛ gyima ne azo yɛle ye wɔ maanle maanle ne mɔ anu la amuala ɔhilele bɛ. 20 Mɔɔ bɛdele ɛhye la, bɛbɔle ɔ bo bɛwulale Nyamenle anyunlunyia, noko bɛzele ye kɛ: “Adiema, wɔnwu kɛ Dwuuma apenle apenle dɔɔnwo le diedima, noko bɛ muala bɛdi Mɛla ne azo.+ 21 Noko bɛde ɛ nwo edwɛkɛ kɛ ɛlɛkilehile Dwuuma mɔɔ wɔ maanle maanle ne anu la kɛ bɛmmadi Mosisi Mɛla ne azo, na ɛlɛka kɛ bɛmmapɛ bɛ mra mrenyiazo anzɛɛ bɛmmadi yɛ amaamuo ne azo.+ 22 Ɛnee duzu a yɛbayɛ ye wɔ nwolɛ a? Kɛ ɔde ye biala la bɛbade kɛ wɔra. 23 Ɔti yɛ mɔɔ yɛka yɛahile wɔ la: Yɛlɛ mrenyia nna wɔ ɛke mɔɔ bɛbɔ ɛwɔkɛ a. 24 Ɛ nee bɛ ɛhɔ na bɛhɔde bɛ nwo kɛ mɔɔ amaamuo ne kile la na tua nwolɛ kakɛ ne, amaa bɛakpa bɛ ti enrinli. Akee awie biala banwu ye kɛ mɔɔ bɛlɛkeha ye wɔ ɛ nwo la ɛnle nɔhalɛ, emomu ɛbɔ ɛbɛla kpalɛ yɛɛ ɛdi Mɛla ne noko azo.+ 25 Na mɔɔ fale maanle maanle ne anu amra mɔɔ bɛrayɛ diedima anwo la ɛdeɛ, yɛhɛlɛ yɛhɔmaa bɛ kɛ bɛhwe bɛ nwo bɛvi ninyɛne mɔɔ bɛva bɛbɔ afɔle bɛmaa awozonle,+ mogya,+ nane mɔɔ bɛlofo ye*+ nee adwɔmane ɛbɛla* nwo.”+ 26 Aleɛ hyenle la, Pɔɔlo nee menli ne hɔle na bɛhɔdele bɛ nwo kɛ mɔɔ bɛ amaamuo ne kile la,+ na ɔhɔle ɛzonlenlɛsua ne anu kɛ ɔkahile kenle mɔɔ bɛbade bɛ nwo bɛawie na bɛava bɛ nuhua ko biala afɔlebɔdeɛ ne bɛamaa la. 27 Na mɔɔ kenle nsuu ne ɛlɛba ye awieleɛ la, Dwuuma bie mɔɔ vi Ehyea la nwunle ye wɔ ɛzonlenlɛsua ne anu, bɛlile bɛwulale menli ne amuala bɛmaanle bɛhyele ye, 28 bɛdeɛdeanle nu kɛ: “Yizilayɛma, bɛboa yɛ! Nrenyia ne mɔɔ kilehile awie biala wɔ ɛleka biala ninyɛne mɔɔ ɛmmaa bɛmbu yɛ menli ne nee Mɛla ne yɛɛ ɛleka ɛhye la ɛne. Eza yeva Gilikima yera ɛzonlenlɛsua ɛhye anu yemaa bɛgua ɛleka nwuanzanwuanza ɛhye anwo evinli.”+ 29 Ɔluakɛ ɛnee bɛlimoa bɛnwu kɛ Pɔɔlo nee Tulofemɛse+ mɔɔ vi Ɛfɛsɛse la lua suakpole ne azo, na bɛdwenlenle kɛ yeva ye yera ɛzonlenlɛsua ne anu. 30 Basabasayɛlɛ zile suakpole ne azo amuala, menli ne nriandile rale na bɛhwenle Pɔɔlo bɛvile ɛzonlenlɛsua ne anu bɛvindele, na ɛkɛ ne ala bɛtotole nlenkɛ ne mɔ anu. 31 Mɔɔ ɛnee bɛlɛbɔ mɔdenle kɛ bɛku ye la, sogyama kpanyinli ne dele kɛ basabasayɛlɛ ɛzi Gyɛlusalɛm amuala; 32 na ɛkɛ ne ala ɔvale sogyama nee bɛ mgbanyima na bɛnriandile bɛhɔle bɛ nwo ɛkɛ. Mɔɔ bɛnwunle sogya kpanyinli ne nee sogyama ne la bɛgyakyile Pɔɔlo ɛbolɛ. 33 Akee sogya kpanyinli ne bikyele ɛkɛ ne na ɔmaanle bɛhyele ye bɛvale kyeenyi nwiɔ bɛguale ye;+ na ɔbizale ye sonla holɛ ko nee debie mɔɔ yeyɛ la. 34 Noko mɔɔ menli ne bie ɛlɛtea nu aha edwɛkɛ ɛhye la ɛnee bie mɔ noko ɛlɛka edwɛkɛ fofolɛ. Na kɛmɔ basabasayɛlɛ ne ammaa yeande edwɛkɛ ne kpalɛ la ati, ɔmaanle bɛvale ye bɛhɔle ɛleka mɔɔ sogyama ne de la. 35 Noko mɔɔ ɔdwule kpolike ne anwo la, ɛnee ɔwɔ kɛ sogyama ne maa ye zo ɔlua basabasa mɔɔ menli dɔɔnwo ne ɛlɛyɛ la ati, 36 ɔluakɛ menli dɔɔnwo bie lile bɛ nzi na bɛdeɛdeanle nu kɛ: “Bɛhu ye!” 37 Mɔɔ ɔka ekyii bɛfa ye bɛwolo sogyama ne ɛkɛ ne la, Pɔɔlo bizale sogya kpanyinli ne kɛ: “Mebahola me nee wɔ adendɛ ekyii ɔ?” Ɔbizale kɛ: “Ɛkola ɛka Giliki ɔ? 38 Ɛnee tɛ wɔmɔ a ɛle Yigyibitinli ne mɔɔ mekɛ bie mɔɔ ɛpɛ nu la ɔmaanle atuadelɛ rale na ɔvale menli 4,000 mɔɔ bɛtwe dadeɛ la ɔhɔle fienemgbole ne anu la ɔ?” 39 Akee Pɔɔlo hanle kɛ: “Nɔhalɛ nu, mele Dwuunli,+ mevi Taasɛse+ mɔɔ wɔ Selesea mɔɔ le suakpole mɔɔ ɛlie duma la azo. Ɔti mesɛlɛ wɔ, maa me adenle maa mendendɛ mengile menli ne.” 40 Mɔɔ ɔmaanle ye adenle la, Pɔɔlo gyinlanle kpolike ne azo maanle ɔ sa zo hilele menli ne. Mɔɔ ɛkɛ ne yɛle dii la, ɔdendɛle ɔhilele bɛ wɔ Hibulu aneɛ nu,+ na ɔhanle kɛ:\n^ Giliki aneɛ nu, “ɛnze mrenyia.”\n^ Anzɛɛ “meali nyane wɔ me ahonle nu a?”\n^ Giliki aneɛ nu, “yɛyɛle koonwu.”\n^ Anzɛɛ “bɛandwi ye mogya bɛangua la.”\nGyima ne 21


Ayezeke Nee Yehyemeeyɛle | Ngakula Baebolo Ɛzukoalɛdeɛ\nEbileham nee Sɛla gyale la ɛvolɛ dɔɔnwo ɛgua nu. Bɛgyakyile Yule asetɛnla kpalɛ ne na bɛhɔdɛnlanle ɛdanlɛsua nu. Noko Sɛla andendɛ ɔ nzo abo, ɔluakɛ ɛnee ɔze kɛ saa bɛyɛ mɔɔ Gyihova ka la a, ɔbaboa bɛ kpalɛ.\nƐnee Sɛla kpondɛ kɛ ɔwo, yemɔti ɔzele Ebileham kɛ: ‘Saa me sonvolɛ Heega wo a, ɔbayɛ me ra.’ Yeangyɛ, Heega wole ralɛ nrenyia. Bɛdonle ye Yehyemeeyɛle.\nƐvolɛ dɔɔnwo anzi, mɔɔ ɛnee Ebileham ɛli ɛvolɛ 99 na Sɛla noko ɛli ɛvolɛ 89 la, bɛnyianle nyɛvolɛ nsa bie. Ebileham maanle bɛliele bɛ menle wɔ baka bie abo na ɔmaanle bɛ aleɛ bɛlile. Ɛze nyɛvolɛ ne mɔ menli holɛ ɔ? Bɛle anwumabɔvolɛma! Bɛzele Ebileham kɛ: ‘Ɛvolɛ bieko kamenzɛ ɛ nee ɛ ye bawo ralɛ nrenyia.’ Ɛnee Sɛla wɔ ɛdanlɛsua ne anu ɔlɛtie. Yemɔti ɔzelele na ɔhanle ye ɔ ti anu kɛ: ‘Asoo kɛkala mɔɔ mewie ɛrelera yɛ la yɛɛ mebawo ralɛ nrenyia a?’\nYe ɛvolɛ ko pɛpɛɛpɛ, Sɛla wole ralɛ nrenyia kɛ mɔɔ Gyihova anwumabɔvolɛ ne hanle la. Ebileham donle ye Ayezeke, ɔkile “Ɛzelekɛ.”\nMɔɔ Ayezeke lile ɛvolɛ nnu la, Sɛla nwunle kɛ Yehyemeeyɛle ɛlɛsi ye amgbu. Ɛnee ɔkpondɛ kɛ ɔbɔ ɔ ra ne anwo bane, yemɔti ɔhanle kɛ Ebileham ɛmaa Heega nee Yehyemeeyɛle ɛvi ɛkɛ. Mɔlebɛbo ne, ɛnee Ebileham ɛmkpondɛ kɛ ɔyɛ. Noko Gyihova zele Ebileham kɛ: ‘Tie Sɛla edwɛkɛ ne. Mebanlea Yehyemeeyɛle. Noko ɔlua Ayezeke anwo zo a me ɛwɔkɛ ne mɔ bara nu a.’\n“Diedi ti a Sɛla noko nyianle anwosesebɛ nrenzɛle a, . . . ɔluakɛ ɔbule Ahenle mɔɔ bɔle ɛwɔkɛ ne la nɔhavo.”—Hibuluma 11:11\nKpuya: Duzu edwɛkɛ a Sɛla dele kɛ anwumabɔvolɛma ne ɛlɛka ahile Ebileham a? Kɛzi Gyihova bɔle Ayezeke anwo bane ɛ?\nMɔlebɛbo 16:1-4, 15, 16; 17:25-27; 18:1-15; 21:1-14; Hibuluma 11:11\nFa nwa awie Fa nwa awie Akee Bɛwole!\nlfb ɛzukoalɛdeɛ 9 m. 28-29


“Eureka Drama” Ne Manle Menli Dɔɔnwo Nwunle Baebolo Nu Nɔhalɛ Ne | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\n“Eureka Drama” Ne Manle Menli Dɔɔnwo Nwunle Baebolo Nu Nɔhalɛ Ne\n“EUREKA!” Zɔhane edwɛkɛkpɔkɛ ne kile kɛ “Menwu ye!” Wɔ ɛvoya 19 ne anu, ɛnee menli ɛlɛpele akpondɛ nvutuke wɔ California, U.S.A., saa bɛnwu bie a ɛnee bɛdea nu bɛha edwɛkɛkpɔkɛ ɛhye. Noko, ɛnee Charles Taze Russell nee ɔ gɔnwo mɔ Baebolo Sukoavoma ɛnwu debie mɔɔ sonle bolɛ tɛla nvutuke la—Baebolo nu nɔhalɛ ne. Ɛnee bɛ nwo pele bɛ kɛ bɛbabɔ ye nolo.\nWɔ wawaa mekɛ nu, wɔ 1914, menli dɔɔnwo mɔɔ bɛwɔ azuamgbole zo la nleanle “Photo-Drama of Creation” ne mɔɔ le dɔnehwele mɔtwɛ sini mɔɔ International Bible Students Association (I.B.S.A.) ne yɛle la. Bɛluale nvoninli mɔɔ bɛyɛ ye kɔla na bɛkeha bɛ nwo, ɛdendɛlɛ mɔɔ yɛ anyelielɛ nee edwɛne mɔɔ le bɛtɛɛ la azo bɛmanle menli mɔɔ nleanle sini ɛhye la dele Baebolo nu edwɛkɛ mɔɔ bie a le kɛzi bɛbɔle ninyɛne, alesama tetedwɛkɛ kɔkpula Gyisɛse Kelaese Ɛvolɛ Apenle Ko Tumililɛ ne awieleɛ la abo.—Yek. 20:4. *\nNa bɛdabɛ mɔɔ ɛnee bɛwɔ namunamu zo la noko ɛ? Amaa awie biala mɔɔ kpondɛ nɔhalɛ ne anyia bie anlea la, wɔ August 1914, I.B.S.A. ne yɛle “Eureka Drama” ne mɔɔ ɔle “Photo-Drama” ne foa ekyi la. Bɛyɛle ye ngakyile nsa, ko biala wɔ aneɛ ngakyile nu mɔɔ ɛbahola wɔanlea mɔɔ ɛkulo a: Edwɛkɛ mɔɔ bɛhye nee edwɛne ne kɔsɔɔti wɔ “Eureka X” ne azo. Ɛnee ɛdendɛlɛ mɔɔ bɛhye nee nvoninli ngɛnlɛma mɔɔ kakyihakyi la wɔ “Eureka Y” ne azo. Yɛɛ bɛyɛle “Eureka Family Drama” ne kɛ bɛbanlea ye wɔ azua nu, bɛvale ɛdendɛlɛ nee ɛzonlenlɛ nu edwɛne a bɛyɛle a. Eza ɛbahola wɔanyia gramafuu nee milahyinli mɔɔ bɛfa bɛye sini mɔɔ ye bolɛ ɛnyɛ se la noko.\nBɛvale milahyinli ɛhye bɛyele sini ne\nƐnee Baebolo Sukoavoma ne ɛngyia milahyinli gyɛne biala na bɛahola bɛaye sini ɛhye mɔɔ bɛnlie ezukoa la wɔ namunamu zo bɛabɔ Belemgbunlililɛ edwɛkɛ ne nolo wɔ azɛlɛsinli fofolɛ nu. Ɛnee bɛkola bɛbɔ “Eureka X” ne mɔɔ ɛdendɛlɛ ala a wɔ zo la alehyenlɛ nu anzɛɛ nɔsolɛ nu. Bɛkola bɛfa kabade kɛnlaneɛ noko bɛye “Eureka Y” sini ne. Finnish Ɛzinzalɛ Arane ne bɔle amaneɛ kɛ, “Asɛɛ yɛkola yɛye sini ɛhye wɔ ɛleka biala.” Ɛnee ɛhye le nɔhalɛ bɔkɔɔ!\nKɛ anrɛɛ bɛbahaye nwɔhoalilɛ ɛleka mgbole la, Baebolo Sukoavoma ne yɛle ye wɔ ɛleka mɔɔ bɛnlie ezukoa le kɛ sukulu azua, kɔɔto azua, keteke agyinlaleɛ, nee azua mɔɔ bɛ asalo le mgbole la anu. Bɛyele dɔɔnwo wɔ ɛdanlɛ fufule mɔɔ bɛva bɛhenda bane nwo la azo wɔ alie nwo. Anthony Hambuch hɛlɛle kɛ: “Ɛyazonlɛma yɛle bama ekyi wɔ bɛ ɛya nu bɛmanle menli dɛnlanle mbaka azinli zo nleanle bie wɔ ɛkɛ.” Ɛnee mediema mɔɔ ye “Eureka” ne la, fa bɛ baage, bɛ milahyinli, bɛ ɛkpa, nee ninyɛne mɔɔ bɛfa bɛto aleɛ la gua “ehwili” mɔɔ ɛkpɔnwɔ twe la anu.\nMenli mɔɔ nleanle “Eureka” ne la bie mɔ anwo anzo yɛɛ bie mɔ noko anwo zonle. Wɔ United States, menli 400 nleanle sini ne wɔ sua bie mɔɔ menli 150 a wɔ zo la azo. Bie mɔ diale mayɛlɛ nnu (km 8) hɔnleanle “Eureka Drama” ne. Wɔ Sweden, Charlotte Ahlberg agɔnwo mɔ mɔɔ yiale nu wɔ ye sua nu nleanle bie la “anye liele kpole.” Menli kɛyɛ 1,500 nleanle sini ne wɔ namule bie mɔɔ bɛtu nvutuke wɔ zo wɔ Australia la azo. Ɛzinzalɛ Arane ko bɔle amaneɛ kɛ wɔ sukunwiɔ nee kɔlegyi nu, “kilehilevolɛma nee sukuluma anye die sini ne nee yɛ edwɛne ne mɔɔ bɛhye la anwo kpalɛ.” Ɛnee bɛnea “Eureka Drama” ne wɔ ɛleka dɔɔnwo.\nNƆHALƐ MA NE ƐGUALƐ\n“Eureka Drama” ne boale Baebolo Sukoavoma mɔɔ ɛnee bɛsoa bɛ bɛmaa bɛkɔte ekpunli fofolɛ la kpalɛ. Yɛnrɛhola yɛnrɛzi menli dodo mɔɔ nleanle “Eureka Drama” ne la pi. Menli dɔɔnwo kpalɛ nleanle “Drama” ne. Noko, wɔ 1915, ɛnee “Drama” ekpunli 86 ne anu 14 pɛ a dahuu fa mgbondabulɛ ba a. Ɛnee yɛdi nyane kɛ yɛ mgbonda ɛbulɛ ne ɛnli munli la, noko saa yɛka ye kɔsɔɔti yɛbɔ nu a, menli mɔɔ bo mgbe ko la a nleanle “Drama” ne wɔ ɛvolɛ ne anu a. Menli kɛyɛ 30,000 liele Baebolo nwo mbuluku.\n“Eureka Drama” ne ɛnle debie mɔɔ bɛkakye ye kpalɛ wɔ tetedwɛkɛ nu ɛdeɛ, noko ɔvi Australia kɔdwu Argentina, South Africa kɔdwu British Isles, India yɛɛ Caribbean, menli mgbe dɔɔnwo nleanle drama ɛhye. Bɛ nuhua dɔɔnwo nwunle Baebolo nu nɔhalɛ ne mɔɔ sonle bolɛ tɛla nvutuke la na bɛdeanle nu kɛ “Eureka!”\n^ ɛden. 4 Nea “Yɛ Tetedwɛkɛ—Diedi Nwo Sini Mɔɔ Ɛnyia Ɛvolɛ 100” mɔɔ wɔ February 15, 2014 Ɛzinzalɛ Arane ne mukelɛ 30-32 la.\n“Baebolo Ne Bayɛ Buluku Fofolɛ Amaa Wɔ”\n“Photo-Drama” nee “Eureka Drama” ne manle menli nyianle diedi wɔ Baebolo ne anu kɛ “Abɔdeɛ Nwo Nrɛlɛbɛ edwɛkɛ mɔɔ di munli la wɔ nu yɛɛ ɔmaa Adehilelɛ Kpalɛ.” Bɛmanle menli dɔɔnwo mɔɔ nleanle “Drama” ne la, Photo-Drama of Creation ne anwo Brohyua. Ɛnee “Drama” ne anwo nvoninli nee ɛdendɛlɛ dɔɔnwo wɔ nu, ɛhye manle Baebolo ne yɛle “buluku fofolɛ.” Menli dɔɔnwo nyianle sini ne anwo Brohyua ne bie mɔɔ bɛandua ɛhwee a. Baebolo Sukoavo ko hɛlɛle kɛ, saa ɛye “Drama” ne ɛsie ahane a, ɔzɔho kɛ Brohyua ne a “bukele menli dɔɔnwo anye a.”\nBrohyua ne eza rayɛle nvoninli buluku manle Baebolo Sukoavoma mbusua. Kakula Alice Hoffmann nee ɔ diema nrenya ne anye liele Brohyua ne anwo. Ɔhɛlɛle kɛ: “Ɛnee yɛnea buluku ne anu yɛkakye sini ne anu nvoninli ne mɔ!”\nFa nwa awie Fa nwa awie “Eureka Drama” Ne Manle Menli Dɔɔnwo Nwunle Baebolo Nu Nɔhalɛ Ne


2 Edwɛkɛsisilɛ 36 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 36:1-23\nGyɛhɔwahaze, Dwuda belemgbunli (1-3)\nGyɛhɔyakem, Dwuda belemgbunli (4-8)\nGyɛhɔyakɛn, Dwuda belemgbunli (9, 10)\nZɛdikaya, Dwuda belemgbunli (11-14)\nGyɛlusalɛm ɛzɛkyelɛ (15-21)\nSaelɛse lile mɛla kɛ bɛhɔkyekye Gyɛlusalɛm bieko (22, 23)\n36 Na menli mɔɔ wɔ azɛlɛ ne azo la vale Dwosaya ara Gyɛhɔwahaze+ na bɛyɛle ye belemgbunli bɛziele ye papa agyakɛ anu wɔ Gyɛlusalɛm.+ 2 Gyɛhɔwahaze lile ɛvolɛ 23 la yɛɛ ɔrayɛle belemgbunli a, na ɔlile tumi siane nsa wɔ Gyɛlusalɛm. 3 Noko Yigyibiti belemgbunli ne dule ye wɔ ebia ne azo wɔ Gyɛlusalɛm na ɔmaanle azɛlɛ ne duale dwɛtɛ fufule talɛnte* 100 yɛɛ nvutuke talɛnte ko.+ 4 Yeanga ye zɔ, Yigyibiti belemgbunli ne vale Gyɛhɔwahaze adiema Yilayakem ziele Dwuda nee Gyɛlusalɛm belemgbunli na ɔhakyile ye duma ɔdonle ye Gyɛhɔyakem; noko Niko+ vale ɔ diema Gyɛhɔwahaze hɔle Yigyibiti.+ 5 Gyɛhɔyakem+ lile ɛvolɛ 25 la yɛɛ ɔrayɛle belemgbunli a, na ɔlile tumi ɛvolɛ 11 wɔ Gyɛlusalɛm. Ɔhɔle zo ɔyɛle mɔɔ le ɛtane wɔ Gyihova ye Nyamenle ne anye zo la.+ 6 Babelɔn Belemgbunli Nɛbukadenɛza+ rale ɔ nwo zo kɛ ɔfa kɔbele kyeenyi nwiɔ yeagua ye na yeava ye yeahɔ Babelɔn.+ 7 Na Nɛbukadenɛza vale Gyihova sua ne anu ahyɛnze ne mɔ bie hɔle Babelɔn na ɔvale ɔguale ye belemgbunli sua nu ɛkɛ wɔ Babelɔn.+ 8 Na Gyɛhɔyakem anwo tetedwɛkɛ mɔɔ ɛha la, bɛkyi ninyɛne mɔɔ ɔyɛle nee ninyɛndane mɔɔ bɛnwunle ye wɔ ɔ nwo la, bɛhɛlɛ bɛ wɔ Yizilayɛ nee Dwuda Arelemgbunli Buluku ne anu; na ɔ ra Gyɛhɔyakɛn ralile ye agya lile belemgbunli.+ 9 Gyɛhɔyakɛn+ lile ɛvolɛ 18 la yɛɛ ɔrayɛle belemgbunli a, na ɔlile tumi siane nsa kenle bulu wɔ Gyɛlusalɛm; na ɔhɔle zo ɔyɛle mɔɔ le ɛtane wɔ Gyihova anye zo la.+ 10 Wɔ ɛvolɛ ne mɔlebɛbo,* Belemgbunli Nɛbukadenɛza zoanle kɛ bɛhɔva ye nee ninyɛne mɔɔ sonle bolɛ mɔɔ wɔ Gyihova sua nu ɛkɛ ne la bɛrɛla Babelɔn.+ Na ɔvale ye papa adiema Zɛdikaya ɔziele belemgbunli wɔ Dwuda nee Gyɛlusalɛm.+ 11 Zɛdikaya+ lile ɛvolɛ 21 la yɛɛ ɔrayɛle belemgbunli a, na ɔlile tumi ɛvolɛ 11 wɔ Gyɛlusalɛm.+ 12 Ɔhɔle zo ɔyɛle mɔɔ le ɛtane wɔ Gyihova ye Nyamenle ne anye zo la. Yeambɛlɛ ɔ nwo aze wɔ ngapezonli Gyɛlɛmaya mɔɔ luale Gyihova edwɛkɛ zo dendɛle la anyunlu.+ 13 Eza ɔdele atua ɔtiale Belemgbunli Nɛbukadenɛza+ mɔɔ maanle ɔvale Nyamenle ɔhanle ndane la, na ɔhɔle zo ɔyɛle anzosesebɛ* na ɔmaanle ye ahonle yɛle se, na ɔkpole kɛ ɔbazia yeara Gyihova, Yizilayɛ Nyamenle ne anwo ɛkɛ. 14 Ɛsɔfo mgbanyima ne mɔ amuala nee menli ne anli nɔhalɛ fee, bɛyɛle maanle maanle ne mɔ bɛkyi ninyɛne ne mɔ amuala bie, na bɛguale Gyihova sua ne mɔɔ ɔdele nwolɛ wɔ Gyɛlusalɛm la anwo evinli.+ 15 Gyihova, bɛ nenyia mɔ Nyamenle ne luale ye soanvolɛma anwo zo hɔle zo bɔle bɛ kɔkɔ, ɔbɔle bɛ kɔkɔ fane dɔɔnwo, ɔluakɛ ɔ kunlu yelɛyelale ye maanle ye menli ne nee ye tɛnlabelɛ ne. 16 Noko bɛhɔle zo bɛgolole nɔhalɛ Nyamenle ne soanvolɛma ne anwo,+ na bɛambu ye edwɛkɛ ne bie+ na bɛzelele ye ngapezoma ne+ hɔkpulale kɛ Gyihova ɛya ne rale ye menli ne anwo zo+ too mɔɔ ɛnee bɛngola bɛ ayile yɛ a. 17 Ɔti ɔmaanle Kaledea belemgbunli ne rale bɛ nwo zo+ na ɔvale konle dadeɛ ɔhuhunle bɛ mgbavolɛ+ mɔɔ wɔ bɛ ɛzonlenlɛsua ne anu la;+ ɔ kunlu anyelɛyela ye ammaa kpavolɛ anzɛɛ bɛlɛra, kpanyinli anzɛɛ mɔɔ ɛnlɛ anwosesebɛ la.+ Nyamenle vale debie biala wulale ɔ sa nu.+ 18 Nɔhalɛ Nyamenle ne sua ne anu ahyɛnze ne mɔ amuala, mgbole nee ngyikyi yɛɛ agyapadeɛ mɔɔ wɔ Gyihova sua ne anu nee belemgbunli ne nee mgbanyima ne mɔ agyapadeɛ ne, ɔvale debie biala ɔhɔle Babelɔn.+ 19 Ɔyelale nɔhalɛ Nyamenle ne sua ne,+ ɔbubule Gyɛlusalɛm bane ne ɔguale aze,+ ɔvale senle ɔyelale ye tawa ne mɔ amuala, na ɔzɛkyele debie biala mɔɔ sonle bolɛ la.+ 20 Ɔvale bɛdabɛ mɔɔ bɛanva konle dadeɛ bɛangu bɛ la ɔhɔle akɛlɛzonlenlɛ nu wɔ Babelɔn,+ na bɛyɛle ye sonvolɛma+ nee ɔ mra hɔkpulale kɛ Pɛhyea belemgbunlililɛ ne bɔle ɔ bo kɛ ɔdi tumi,+ 21 amaa Gyihova edwɛkɛ ne mɔɔ Gyɛlɛmaya hanle la ara nu,+ kɔkpula kɛ azɛlɛ ne duale ye ɛnwomenlelielɛ kenle ne mɔ anwo kakɛ wiele la.+ Mekɛ mɔɔ azɛlɛ ne lale ɛkɛ ne mgbane la amuala, ɔliele ɔ menle na ɔmaanle ɛvolɛ 70 ne rale nu.+ 22 Wɔ Pɛhyea Belemgbunli Saelɛse+ ɛvolɛ mɔɔ limoa la anu, amaa Gyihova edwɛkɛ ne mɔɔ ɔluale Gyɛlɛmaya+ anwo zo ɔhanle la ara nu la, Gyihova hanle Pɛhyea Belemgbunli Saelɛse ahonle ɔmaanle ɔbɔle nolo wɔ ye belemgbunlililɛ ne anu amuala, eza ɔhɛlɛle ɔdole ɛkɛ,+ ɔse: 23 “Kɛ Pɛhyea Belemgbunli Saelɛse se la ɛne, ‘Gyihova, anwuma Nyamenle ne ɛva azɛlɛ ye azo arelemgbunlililɛ kɔsɔɔti ɛmaa me,+ na yeha yehile me kɛ menzi sua memaa ye wɔ Gyɛlusalɛm mɔɔ wɔ Dwuda la.+ Awie biala mɔɔ wɔ bɛ avinli mɔɔ boka ye menli ne kɔsɔɔti anwo la, Gyihova ye Nyamenle ne nee ye ɛlua na ɔvo ɔhɔ lɔ.’”+\n^ Ɔkola ɔkile, “Wɔ nyenyensuo mekɛ ne anu.”\n^ Hibulu aneɛ nu, “ɔyɛle ɔ kɔme ketee.”\n2 Edwɛkɛsisilɛ 36


Edwɛne 64—Fa Anyelielɛ Te Bie | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai Alur America Mumule Aneɛ Amharic Arabic Armenian Aukan Awing Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Dayak Ngaju Douala Drehu Dutch Ecuador Mumule Aneɛ Edo Efik English Esan Estonian Ewe Fang Faroese Fijian Finnish Fon French Fulfulde (Cameroon) Ga Georgian German German Mumule Aneɛ Ghomálá’ Giliki Gitonga Gokana Guarani Gun Haitian Creole Hakka (Taiwan) Hausa Herero Hibulu Hiligaynon Hindi Hiri Motu Hmong (White) Hungarian Iban Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Jamaican Creole Japanese Javanese Kabardin-Cherkess Kabiye Kabuverdianu Kachin Kamba Karen (S'gaw) Kazakh Kazakh (Arabic) Khana Kikaonde Kikongo Kikuyu Kiluba Kimbundu Kinande Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Medumba Mingrelian Miskito Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Sweden Mumule Aneɛ Swedish Tagalog Tahitian Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turkish Turkmen Tuvaluan Twi Tzotzil Udmurt Ukrainian Umbundu Urdu Urhobo Uruund Uzbek Valencian Venda Venezuela Mumule Aneɛ Vietnamese Wallisian Waray-Waray Welsh Wolaita Xhosa Yacouba Yapese Yoruba Zapotec (Isthmus) Zulu\nFa Anyelielɛ Te Bie\n1. Yɛ-wɔ ma ɛ-de-lɛ me-kɛ nu.\nƐ-lo-lɛ ɛ-hye bo zo-lɛ.\nYɛ-nwu kɛ ni-nyɛ-ne ɛ-bo-lo,\nYɛ-ku-lo kɛ yɛ-te bi-e.\nGyi-sɛs’ ɛ-yɛ nea-zo ɛ-maa yɛ.\nƆ-lɛ-ki-le yɛ a-de-nle.\nBɛ-li yɛ e-ni bɛ-maa yɛ gyi-ma.\nYɛ-fa a-nye-lie-lɛ yɛ-yɛ.\n2. Nya-me-nle nee me-nli nwo ’lɔ-lɛ\nKa yɛ maa yɛ-yɛ ye ndɛ-ndɛ.\nDa-se-lɛ-li-lɛ ne a-nwo hyia;\nA-ma-gɛ-dɔn ne ɛ-bi-kye.\nGyi-ho-va ɛ-yi-la yɛ kpa-lɛ;\nYe-mɔ-ti yɛ nye die kpo-le.\nYɛ die-di ba-maa yɛa-gyi-nla kpu-ndii.\nYɛ nee ye ba-wie gyi-ma ne.\n(Eza nea Mat. 24:13; 1 Kɔl. 3:9; 2 Tim. 4:2.)\nFa nwa awie Fa nwa awie Fa Anyelielɛ Te Bie\nFa Anyelielɛ Te Bie (Edwɛne 64)\nsjj edwɛne 64


Menwunle Nɔhalɛ Ne La Ɛnee Menlɛ Me Sa | Ɛbɛlabɔlɛ Nu Edwɛkɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish Fon French Ga Georgian German Giliki Greenlandic Guarani Gun Haitian Creole Hausa Hibulu Hiligaynon Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nMenwunle Nɔhalɛ Ne La Ɛnee Menlɛ Me Sa\nBernhard Merten anloa edwɛkɛ\nSaa awie ɛlɛtɔ aze a, ɔkulo kɛ ɔsɔ debie nu. Mengola menyɛ ɛhye ɔluakɛ menlɛ me sa. Menyianle ɛvolɛ nsuu la ɛnee ɔwɔ kɛ bɛpepɛ me sa nwiɔ ne amaa meanwu.\nMe mame wole me wɔ 1960 wɔ mekɛ mɔɔ ɛnee yeli 17 la. Me papa gyakyile yɛ ɛkɛ ne hɔle kolaa na bɛawo me. Me nee me mame yɛɛ me nenyia mɔ dɛnlanle wɔ Burg, sua ekyi bie mɔɔ ɛnee wɔ German Democratic Republic anzɛɛ Germany Aduduleɛ azo la. Ɛnee menli dɔɔnwo ɛnlie ɛnli kɛ Nyamenle wɔ ɛkɛ, na me abusua ne noko lɛ zɔhane adwenle ne bie. Ɛnee Nyamenle ɛngile ɛhwee ɛmmaa yɛ.\nMɔɔ melɛnyi la, ɛnee me Nenyia anye die me nwo kpalɛ. Ɛnee ɔmaa meyɛ ninyɛne dɔɔnwo mɔɔ bie a le kɛ mefo baka na mepepɛ ɔ sa ngane ne. Kɛ kakula la, ɛnee mekulo ninyɛne ɛhye mɔ ɛyɛlɛ. Ɛnee me nwo tɔ me yɛɛ me nye die kpalɛ.\nESIANE BIE HAKYILE ME ƐBƐLABƆLƐ\nMɔɔ ɛnee meli ɛvolɛ nsuu la esiane bie dole me. Ɛnee bɔ zo mɔɔ mebɔ sukulu bo menyia ɛvolɛ nwiɔ a. Kenle ko bie mɔɔ ɛnee melɛkɔ sua nu la, menvole laete polu bie. Mɔɔ mengɔle anwuma futu 25 la, lateleke hyele me maanle me nye zo bulule me. Me nye zo tetele me wɔ asopiti la, ɔyɛle me kɛ me sa ɛnle ɛkɛ. Me sa yelale, na kɛmɔ ɛnee meboda kpole la ati, ɛnee ɔwɔ kɛ bɛpepɛ me sa amaa mogya evinli ne angɔ me nu. Kɛ mɔɔ ɛbanwu ye la, ɔgyegyele me mame nee me nenyia mɔ kpalɛ. Noko akee, kɛmɔ ɛnee mele kakula la ati, meandwenle kɛzi ɛhye bagyegye me la anwo.\nBɛyele me bɛvile asopiti la, menziale mengɔle sukulu. Ngakula ne mɔ golole me nwo, bɛzuhunle me, na bɛvuandinle ninyɛne bɛbɔle me ɔluakɛ ɛnee mengola me nwo die. Bɛmaanle menlile nyane ɔlua bɛ atisesebɛ nyɛleɛ nee bɛ agolobɛnwo ne ati. Awieleɛ ne, bɛmaanle mengɔle Birkenwerder Wuliravolɛma Sukulu mɔɔ ngakula ne mɔ da ɛkɛ la bie. Kɛmɔ sukulu ne nee sua nu adenle wale la ati, me mame, nee me nenyia mɔ angola amkpɔla me. Bɛmaa sukulu adenle a yɛɛ menwu bɛ a. Melɛnyi la, me nee me mame nee me nenyia mɔ andɛnla too ɛvolɛ bulu.\nMELƐNYI LA ƐNEE MENLƐ ME SA\nMenzukoale kɛ mebava me gyakɛ meayɛ ninyɛne dɔɔnwo. Asoo ɛbahola wɔanwu kɛzi bɛfa adɛlɛ bɛsia bɛ gyakɛ avinli bɛdi aleɛ la ɔ? Membɔle mɔdenle kɛ mebazukoa deɛ ɛhye ɛyɛlɛ. Eza menzukoale kɛ mebava me gyakɛ meakpuda me gye na meatoli me ti. Membɔle ɔ bo kɛ mebava me gyakɛ meaheha me nwo wɔ mekɛ mɔɔ me nee menli ɛlɛtendɛ la. Ɛhɛe, me gyakɛ rayɛle me sa.\nMɔɔ melɛnyi la, ɛnee me nye die abɔdeɛ nwo nrɛlɛbɛ mbuluku ɛgengalɛ nwo. Ɔyɛ a mekulo kɛ menyia artificial ɛsalɛ mɔɔ maa mekola meyɛ debie biala a. Menlile ɛvolɛ 14 la, membɔle ɔ bo kɛ meno sigalɛte. Ɔmaanle menyianle anwodozo na menwunle kɛ mele kɛ menli kɔsɔɔti la. Ɔle kɛ asɛɛ melɛka kɛ: ‘Menli mɔɔ no sigalɛte la te nganeɛ kɛ bɛyɛ mgbanyinli, kɛ bɛlɛ bɛ sa anzɛɛ bɛnlɛ bɛ sa. Ɛhɛe, medame noko mekola meyɛ zɔ.’\nMenyɛle gyima dɔɔnwo yɛɛ me nee menli bɔle nu lile nwɔhoa. Membokale Free German Youth ne mɔɔ le mgbavolɛ eku mɔɔ Maanle ne a nea zolɛ la anwo na menyɛle bɛ kɛlɛhɛlɛvolɛ, dibilɛ mɔɔ enililɛ wɔ nu la. Eza membokale edwɛndovo eku bie anwo, yɛyiale edwɛkɛdwɛndolɛma na menvale me nwo menwulale wuliravolɛma nwɔhoalilɛ nu. Mɔɔ menzukoale gyima menwiele la, me nee kɔmpɛlɛ bie mɔɔ wɔ yɛ sua zo la yɛle gyima. Mɔɔ melɛnyi la, menvale artificial ɛsalɛ ne menwulale fane dɔɔnwo ɔluakɛ ɛnee mekulo kɛ meyɛ kɛ awie biala la.\nMENWUNLE BAEBOLO NU NƆHALƐ NE\nKenle ko bie mɔɔ ɛnee melɛkendɛ keteke meavo meahɔ gyima la, nrenyia bie bikyele me. Ɔbizale me kɛ saa mezuzu nwolɛ ɛlɛ kɛ Nyamenle bamaa meanyia me sa nwiɔ ne bieko a. Ɔzinle me nwo. Nɔhalɛ nu, ɛnee mekpondɛ kɛ menyia me sa ne bieko, noko ɛnee meze kɛ ɔnrɛhola ɔnrɛyɛ boɛ! Ɛnee mele awie mɔɔ menlie menli kɛ Nyamenle wɔ ɛkɛ a. Ɔvi mekɛ zɔhane, ɛnee memkpondɛ kɛ nrenyia ne banwu me bieko.\nMekɛ bie anzi, me gɔnwo raalɛ bie mɔɔ me nee ye yɛ gyima la, zele me kɛ memaa yɛhɔkpɔla ye abusua ne. Mɔɔ yɛlɛno tii la, ye awovolɛ bɔle ɔ bo kɛ bɛka Nyamenle—Gyihova Nyamenle anwo edwɛkɛ. Mekɛ mɔɔ limoa mɔɔ mendele Nyamenle duma la ɛne. (Edwɛndolɛ 83:18) Noko, wɔ me ahonle nu, ɛnee menlie menli: ‘Nyamenle biala ɛnle ɛkɛ, ɔnva nwo kɛ ɔlɛ duma bɔbɔ la. Mebamaa menli ɛhye mɔ anwu kɛ bɛvo.’ Ɛnee melɛ anwodozo wɔ mɔɔ medie medi la anu la ati, memaanle bɛ nee me zukoale Baebolo ne. Noko akee, mɔɔ yɛ azibɛnwo la a le kɛ meangola meangile kɛ Nyamenle ɛnle ɛkɛ.\nMɔɔ yɛlɛsuzu Baebolo ngapezo nwo la, adwenle mɔɔ ɛnee melɛ kɛ Nyamenle ɛnle ɛkɛ la hakyile ngyikyingyikyi. Ngapezo dɔɔnwo ɛra nu, ɔnva nwo kɛ bɛhɛlɛle bɛdole ɛkɛ ne wɔ ɛvolɛ dɔɔnwo anu la. Mekɛ bie mɔɔ yɛlɛsuzu Baebolo nu edwɛkɛ nwo la, yɛvale edwɛkɛ mɔɔ ɛlɛsisi ɛnɛ ewiade ye anu la yɛtotole ngapezo mɔɔ wɔ Mateyu tile 24, Luku tile 21 nee 2 Temɔte tile 3 anwo. Kɛ mɔɔ test ngakyile mɔɔ dɔketa bie bayɛ la kola maa ɔnwu ewule mɔɔ wɔ awie anwo la, zɔhane ala a ninyɛne ngakyile mɔɔ ɛlɛsisi mɔɔ wɔ ngapezo zɔhane anu la maa yɛnwu kɛ yɛde mekɛ mɔɔ Baebolo ne fɛlɛ ye “awieleɛ mekɛ ne” la anu. * Ɔzinle me nwo kpole. Zɔhane ngapezo ne mɔ ɛra nu wɔ me nye zo.\nMenliele mendole nu kɛ nɔhalɛ ne a melɛsukoa la. Menzɛlɛle Gyihova Nyamenle na mengyakyile sigalɛtenlonlɛ—ɔnva nwo kɛ ɛnee menlo sigalɛte ɛvolɛ mɔɔ bo bulu la. Mendoale zo menzukoale Baebolo ne kɛyɛ ɛvolɛ ko. Wɔ April 27, 1986, bɛzɔnenle me fealera nu wɔ debie mɔɔ bɛda nu bɛbia la anu ɔluakɛ mekɛ zɔhane ɛnee bɛva bɛ sa bɛdo Alasevolɛ ne mɔ anwo zo wɔ Germany Aduduleɛ.\nMEBOA AWIE MƆ\nKɛmɔ bɛvale bɛ sa bɛdole yɛ gyima ne azo la ati, yɛyiale nu ekpunli ngyikyi wɔ awie mɔ azua nu na ɛnee mediema ekyi bie a meze bɛ a. Arɛlevilɛ nu ala, Maanle ne anu mgbanyima maanle me adenle kɛ mengɔ Germany Adɔleɛ, ɛleka mɔɔ bɛtɛfale bɛ sa bɛtɛtole Alasevolɛ ne mɔ anwo zo la. Mekɛ zɔhane a mengɔle maanzinli nyianu mɔɔ limoa a, na menwunle mediema dɔɔnwo kpalɛ. Ɛhye le anwubielɛ kɛnlɛma mɔɔ menyianle a.\nMɔɔ bɛbule Berlin Bane ne la, bɛyele bɛ sa bɛvile Gyihova Alasevolɛ anwo zo. Awieleɛ bɔkɔɔ ne, yɛnyianle fanwodi yɛzonlenle Gyihova Nyamenle. Ɛnee mekulo kɛ meyɛ dɔɔnwo wɔ daselɛlilɛ nu. Noko, ɛnee mesulo nyɛvolɛ. Ɔluakɛ mele wuliravolɛ la ati, ɛnee mete nganeɛ kɛ menfɛta, yɛɛ mendɛnlanle wuliravolɛma awuke nu ɔvi me ngakula nu. Noko wɔ 1992, membɔle mɔdenle kɛ mebava dɔnehwele 60 meabɔ edwɛkpa ne nolo wɔ siane ko anu. Menyɛle deɛ kpalɛ na ɔmaanle me nye liele kpole. Ɔti menzile kpɔkɛ kɛ mebayɛ ye siane biala na menyɛle ngyehyɛleɛ mendoale zo too kɛyɛ ɛvolɛ nsa.\nDahuu mekakye Baebolo nu edwɛkɛ ɛhye: “Saa awie yɛ bɛtɛɛ a, ɛnee medame me nwo ɛgolo me.” (2 Kɔlentema 11:29) Ɔnva nwo kɛ mele wuliravolɛ la, me adwenle nee me ne mɔɔ mefa metendɛ la wɔ ɛkɛ. Ɔti, mebɔ mɔdenle kɛ mebaboa awie mɔ. Me sa mɔɔ ɛnle ɛkɛ la maa mete bɛdabɛ mɔɔ bɛle wuliravolɛ la edwɛkɛ bo. Meze kɛzi ɛte nganeɛ wɔ mekɛ mɔɔ ɛkulo kɛ ɛyɛ debie bie noko ɛngola ye yɛ la. Mebɔ mɔdenle kɛ mebamaa bɛdabɛ mɔɔ bɛte nganeɛ zɔhane la anwosesebɛ. Saa meboa awie mɔ wɔ adenle ɛhye azo a ɔmaa me nye die.\nEdwɛkpa ne mɔɔ mebɔ ye nolo mekile awie mɔ la maa me ye die\nGYIHOVA BOA ME DAHUU\nNoko, medie meto nu kɛ ɔyɛ a ɛnee me rɛle ɛbɔ. Mekulo kɛ meyɛ kɛ awie biala la. Mekola meyɛ gyima dɔɔnwo, noko ɔdie me mekɛ, mefɛ yɛɛ mengola menyɛ ye kɛ mɔɔ anrɛɛ ɔwɔ kɛ meyɛ ye la. Me edwɛkɛ mɔɔ dahuu meka la a le kɛ: “Ɔlua anwosesebɛ ne mɔɔ Kelaese fa maa me la ati, mekola megyinla ninyɛne muala anloa.” (Felepaema 4:13) Kenle ko biala, Gyihova maa me anwosesebɛ mɔɔ mehyia amaa meayɛ gyima dahuu. Menwu ye kɛ Gyihova ɛtɛgyakyile kɛ ɔbaboa me. Ɛhye ati a mengulo kɛ mebagyakyi ye ɛzonlenlɛ ɛlɛ a.\nGyihova ɛmaa me abusua—debie mɔɔ meannyia ye wɔ me ngakula nu nee me mgbavolɛ nu la. Menyia Elke, yelɛ kpalɛ mɔɔ lɛ ɛlɔlɛ na ɔse anwunvɔne la. Bieko, Gyihova Alasevolɛ dɔɔnwo ɛrayɛ me sunsum nu mediema mrenyia nee mraalɛ—ewiade amuala abusua.\nMe nee me kulovolɛ, Elke\nEza Paladaese mɔɔ Nyamenle ɛva ɛbɔ ɛwɔkɛ la kyekye me rɛle, mɔɔ nuhua a ɔbayɛ “ninyɛne kɔsɔɔti fofolɛ” mɔɔ me sa nwiɔ ne boka nwo la. (Yekile 21:5) Saa medwenle mɔɔ Gyisɛse yɛle ye wɔ azɛlɛ ye azo la anwo a, ɔmaa mete ɛwɔkɛ ɛhye abo kpalɛ. Ɛkɛ ne ala, ɔyɛle abubura nee nrenyia ne mɔɔ bɛpɛle ɔ nzo bɔbɔ la ayile. (Mateyu 12:13; Luku 22:50, 51) Gyihova ɛwɔkɛ ne mɔ nee nwanwane ninyɛne mɔɔ Gyisɛse yɛle la maa menyia anwodozo kɛ ɔnrɛhyɛ mebayɛ kɛ awie biala la bieko.\nNoko, Gyihova Nyamenle mɔɔ ɛbanwu ye la le nyilalɛ kpole. Yerayɛ me ze, me gɔnwo, me arɛlekyekyevolɛ nee me anwosesebɛ. Mete nganeɛ kɛ Belemgbunli Devidi mɔɔ hɛlɛle kɛ: “[Gyihova] le me anwosesebɛ . . . Yemɔti menyia moalɛ, yɛɛ medi fɛlɛko.” (Edwɛndolɛ 28:7) Nɔhalɛ edwɛkɛ ɛhye a mekulo kɛ mesɔ nuhua me ngoane mekɛ kɔsɔɔti a. Mezɔ nuhua wɔ mekɛ mɔɔ menlɛ me sa nwiɔ bɔbɔ la.\n^ ɛden. 17 Saa ɛkpondɛ awieleɛ mekɛ ne anu ngilenu dɔɔnwo a, nea Duzu A Baebolo Ne Kola Kilehile Yɛ A? buluku ne mɔɔ Gyihova Alasevolɛ ɛyɛ la tile 9 mɔɔ se “Asoo Ewiade Awieleɛ Ne Ɛbikye?” yɛɛ bie noko wɔ www.jw.org/nzi.\nGyihova Alasevolɛ Anwubielɛ Ngakyile\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE No. 6 2016 | Yekile Mɔɔ Maa Yɛnwu Sunsum Nu Ɛleka Ne La\nNo. 6 2016 | Yekile Mɔɔ Maa Yɛnwu Sunsum Nu Ɛleka Ne La\nƐZINZALƐ ARANE No. 6 2016 | Yekile Mɔɔ Maa Yɛnwu Sunsum Nu Ɛleka Ne La


Edwɛne 149 | Yintanɛte Zo Baebolo | Ewiade Fofolɛ Ngilebɛbo\nBɛdo edwɛne bɛye Nyamenle konimlilɛ ne ayɛlɛ\nNyamenle anye die ye menli nwo (4)\nEnililɛ fɛta Nyamenle nɔhavoma (9)\n149 Bɛye Gyaa* ayɛlɛ! Bɛdo edwɛne fofolɛ bɛmaa Gyihova;+Bɛye ye ayɛlɛ wɔ nɔhavoma asafo ne anu.+ 2 Bɛmaa Yizilayɛ ɛli fɛlɛko wɔ ye Yɛvolɛ Kpole ne anu;+Bɛmaa Zayɔnoma anye ɛlie bɛ Belemgbunli ne anwo. 3 Bɛmaa bɛva agolezilɛ bɛye ye duma ne ayɛlɛ+Na bɛva akɛya nee haape bɛdo* ayɛlɛyelɛ edwɛne bɛmaa ye.+ 4 Ɔluakɛ Gyihova anye die ye menli ne anwo.+ Ɔfa ngoanelielɛ ɔsiezie bɛlɛvoma ɔmaa bɛ nwo yɛ fɛ.+ 5 Bɛmaa nɔhavoma ɛli fɛlɛko wɔ anyunlunyia nu;Bɛmaa bɛdeɛdea nu anyelielɛ nu wɔ bɛ ɛkpa zo.+ 6 Bɛmaa edwɛne mɔɔ bɛto bɛye Nyamenle ayɛlɛ la ɛzɔ bɛ nloa anu,Na bɛlɛ konle dadeɛ anye nwiɔ bɛ sa nu, 7 Bɛva bɛli maanle maanle ne mɔ nzenralɛNa bɛva bɛhwe menli ne mɔ anzo, 8 Kɛ bɛva kyeenyi bɛgua bɛ arelemgbunliNa bɛva mbulalɛ ngɛba bɛgua bɛ menli titili, 9 Bɛbua bɛ ndɛne kɛ mɔɔ bɛhɛlɛ bɛdo ɛkɛ ne la.+ Enililɛ ɛhye wɔ ɛkɛ ne maa ye nɔhavoma kɔsɔɔti. Bɛye Gyaa* ayɛlɛ!\n^ Anzɛɛ “bɛbɔ.”


1 Samoɛle 6 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 6:1-21\nFilisitiama ɛva Ɛlɛka ne ɛzia ɛra Yizilayɛ (1-21)\n6 Gyihova Ɛlɛka ne+ lile siane nsuu wɔ Filisitiama azɛlɛ zo. 2 Filisitiama vɛlɛle ɛsɔfoma nee menli mɔɔ ka kenle bie edwɛkɛ la+ na bɛbizale bɛ kɛ: “Kɛ yɛyɛ Gyihova Ɛlɛka ne ɛ? Bɛmaa yɛnwu kɛzi ɔwɔ kɛ yɛfa yɛsia yɛkɔ ɔ bo zo ne la.” 3 Bɛbuale kɛ: “Saa bɛfa Gyihova, Yizilayɛ Nyamenle ne ngyekyeleɛ ɛlɛka ne bɛahɔ a, bɛmmafa bɛkɔ mɔɔ afɔlebɔdeɛ ɛmboka nwo a. Kɛ ɔde ye biala la, ɔwɔ kɛ bɛfa fɔlɛlilɛ afɔlebɔdeɛ+ bɛboka nwo bɛsia bɛkɔ. Saa bɛyɛ ɛhye a yɛɛ bɛbade kpɔkɛ a, na ɔbamaa bɛanwu deɛmɔti ɔtɛyele ɔ sa ɔtɛfile bɛ nwo zo la.” 4 Ɔti bɛbizale kɛ: “Fɔlɛlilɛ afɔlebɔdeɛ boni a yɛva yɛhɔmaa ye a?” Bɛhanle kɛ: “Bɛnlea Filisitia arelemgbunli ne mɔ+ dodo ne anwo bɛyɛ nvutuke ekoko* nnu yɛɛ nvutuke ahila nnu bɛva bɛhɔ, ɔluakɛ ewulenzane ko ne ala a ɛha bɛdabɛ nee bɛ arelemgbunli ne mɔ a. 5 Bɛyɛ bɛ ekoko ne ɛsaso nee bɛ ahila ne mɔ+ mɔɔ ɛlɛsɛkye bɛ azɛlɛ ne la ɛsaso na bɛli Yizilayɛ Nyamenle ne eni. Bie a ɔbamaa ɔ sa ɛlomboɛ ne mɔɔ yera bɛdabɛ nee bɛ nyamenle ne yɛɛ bɛ azɛlɛ ne azo la azo ade.+ 6 Duzu ati a ɔwɔ kɛ bɛmaa bɛ ahonle yɛ se kɛ mɔɔ Yigyibiti nee Falo maanle bɛ ahonle yɛle se la ɛ?+ Mekɛ mɔɔ Nyamenle duale bɛ kakɛ la,+ akee bɛgyakyile Yizilayɛma na bɛmaanle bɛhɔle.+ 7 Akee bɛyɛ ehwili fofolɛ na bɛva nlankɛ mbelɛ nwiɔ mɔɔ bɛlɛ mralɛ na bɛtɛfale gyɛnvayile bɛtɛtole bɛ kɔme zo ɛlɛ la. Bɛva ehwili ne bɛhenda nlankɛ ne mɔ na bɛye bɛ mra ne mɔ bɛvi bɛ nwo bɛva bɛhɔ sua nu. 8 Bɛva Gyihova Ɛlɛka ne bɛzie ehwili ne azo na bɛva nvutuke ninyɛne ne mɔ mɔɔ bɛfa bɛahɔmaa ye kɛ fɔlɛlilɛ afɔlebɔdeɛ la bɛgua ɛlɛka nu bɛzie nwolɛ.+ Akee bɛgyakyi ye bɛmaa ɔhɔ 9 na bɛnlea: Saa ɔdua adenle ne azo ɔkɔ Bɛte-hyimɛhye,+ ɔkɔ ye sua zo a, ɛnee ɔdaye a ɔle ahenle mɔɔ maanle munzule kpole ɛhye dole yɛ a. Noko saa yeamba ye zɔ a, yɛbanwu kɛ tɛ ɔdaye a ɔvale ɔ sa ɔhanle yɛ a; esiane ala a dole yɛ a.” 10 Menli ne yɛle ye zɔ pɛpɛɛpɛ. Bɛvale nlankɛ mbelɛ nwiɔ mɔɔ lɛ mralɛ la na bɛvale ehwili ne bɛhendanle bɛ, na bɛvale bɛ mra ne mɔ bɛguale tunli nu wɔ sua nu. 11 Akee bɛvale Gyihova Ɛlɛka ne nee ɛlɛka ne mɔɔ nvutuke ahila ne mɔ nee bɛ ekoko ɛsaso ne mɔ wɔ nu la bɛziele ehwili ne azo. 12 Nlankɛ ne mɔ luale adenle ne azo fɔɔnwo hɔle Bɛte-hyimɛhye.+ Bɛluale ademgbole ko ne ala azo, bɛlɛkɔ la ɛnee bɛlɛsu; bɛammakyi bɛangɔ bɛne zo anzɛɛ fema zo. Mekɛ zɔhane, Filisitia arelemgbunli ne mɔ lile bɛ nzi too bɛhɔdwule Bɛte-hyimɛhye ɛweɛne zo. 13 Ɛnee Bɛte-hyimɛhyema ɛlɛte hwiiti wɔ bɔnza ne anu. Mɔɔ bɛmaanle bɛ nye zo na bɛnwunle Ɛlɛka ne la, bɛ nye liele kpole kɛ bɛnwunle ye la. 14 Ehwili ne rale Bɛte-hyimɛhyenli Dwɔhyua azɛlɛ ne azo na ɔgyinlanle bolɛ kpole bie anwo. Ɔti bɛpepɛle taboa ne mɔɔ wɔ ehwili ne anwo la na bɛvale nlankɛ ne mɔ+ bɛbɔle ɛyelalɛ afɔle bɛmaanle Gyihova. 15 Livaema ne+ yele Gyihova Ɛlɛka ne nee ɛlɛka ne mɔɔ boka nwo mɔɔ nvutuke ninyɛne ne mɔ wɔ nu la na bɛvale bɛziele bolɛ kpole ne azo. Menli mɔɔ wɔ Bɛte-hyimɛhye+ la bɔle ɛyelalɛ afɔle nee afɔle gyɛne maanle Gyihova wɔ kenle zɔhane. 16 Mɔɔ Filisitia arelemgbunli nnu ne nwunle ye la, bɛziale bɛrale Ɛkelɔn kenle ko zɔhane. 17 Ɛhye mɔ a le nvutuke ekoko ne mɔ mɔɔ Filisitiama vale rale kɛ bɛfa bɛabɔ fɔlɛlilɛ afɔle bɛamaa Gyihova la:+ Ahyedɔdo ɛdeɛ ko,+ Gaza ɛdeɛ ko, Ahyekɛlɔn ɛdeɛ ko, Gate ɛdeɛ ko+ yɛɛ Ɛkelɔn ɛdeɛ ko.+ 18 Nvutuke ahila ne mɔ dodo nee Filisitia arelemgbunli nnu ne azua ne mɔ le ko—azua mɔɔ bɛlie nwolɛ bane nee namunamu mɔɔ wɔ maanle ne anu la. Na bolɛ kpole ne mɔɔ bɛvale Gyihova Ɛlɛka ne bɛziele zolɛ la yɛle daselɛ badwu ɛnɛ wɔ Bɛte-hyimɛhyenli Dwɔhyua azɛlɛ zo. 19 Noko Nyamenle hunle Bɛte-hyimɛhye mrenyia ɔluakɛ bɛnleanle Gyihova Ɛlɛka ne. Ɔhunle menli 50,070,* na menli ne bɔle ɔ bo zunle, ɔluakɛ Gyihova ɛhu bɛ nuhua dɔɔnwo.+ 20 Ɔti Bɛte-hyimɛhyema bizale kɛ: “Nwane a bahola agyinla Gyihova, Nyamenle nwuanzanwuanza ɛhye anyunlu,+ na nwane mɔ ɛkɛ a ɔvi yɛ nwo ɛke a ɔbahɔ a?”+ 21 Ɔti bɛzoanle menli bɛmaanle bɛhɔle Keleate-gyialem+ bɛhɔzele bɛ kɛ: “Filisitiama ɛva Gyihova Ɛlɛka ne ɛzia ɛra. Bɛrɛla bɛrava bɛhɔ.”+\n^ Anzɛɛ “ekoko mɔɔ fifi bɛ.”\n^ Hibulu aneɛ nu, “mrenyia 70, mrenyia 50,000.”\n1 Samoɛle 6


2 Kɔlentema 12 | Yintanɛte Zo Baebolo | Ewiade Fofolɛ Ngilebɛbo\n2 Kɔlentema 12:1-21\nPɔɔlo ɛnyelɛzodeɛnwunlɛ ne (1-7a)\nDebie wɔ Pɔɔlo ‘anwo nane nu’ (7b-10)\nƐzoanvolɛma kpalɛ ne ɛndɛla me (11-13)\nPɔɔlo dwenle Kɔlentema anwo (14-21)\n12 Ɔwɔ kɛ metu me nwo. Nvasoɛ ɛnle zo, noko mebaha Awulae ɛnyelɛzodeɛnwunlɛ nee ye yekile nwo edwɛkɛ. 2 Meze nrenyia bie mɔɔ le Kelaese ɛdoavolɛ mɔɔ ɛvolɛ 14 mɔɔ ɛpɛ nu la—bɛvale ye bɛhɔle anwuma mɔɔ tɔ zo nsa—saa nwonane nu o, anzɛɛ tɛ nwonane nu o, menze; Nyamenle a ze a. 3 Ɛhɛe, meze sonla zɔhane—saa nwonane nu o, anzɛɛ tɛ nwonane nu o, menze; Nyamenle a ze a— 4 na bɛvale ye bɛhɔle paladaese na ɔdele edwɛkɛ mɔɔ bɛngola bɛnga yɛɛ mɛla ɛmmaa adenle kɛ sonla kɛha la. 5 Sonla zɛhae ati a mebadu me nwo a, mame, menrɛdu me nwo kyesɛ me bɛtɛɛyɛlɛ nwo ala. 6 Na saa mekulo kɛ metu me nwo bɔbɔ a, ɔnrɛhile kɛ mende edwɛkɛ bo, ɔluakɛ mebaha nɔhalɛ ne. Noko menrɛyɛ zɔ amaa awie ambu me andɛla mɔɔ ɔnwu kɛ meyɛ anzɛɛ ɔte kɛ meka la, 7 kɛmɔ menyia yekile nwanwane ɛhye la ati. Amaa meammemaa me nwo zo la, bɛvale debie bɛwulale me nwonane nu, Seetan anwumabɔvolɛ bie, kɛ ɔrabobɔ me, amaa meandu me nwo meammaa yeambo zo. 8 Menzɛlɛle Awulae fane nsa kɛ ɔmaa deɛ ɛhye ɛvi me nwo. 9 Noko ɔzele me kɛ: “Me ɛlolɛ ne le kpalɛ maa wɔ, ɔluakɛ me tumi ne di munli wɔ bɛtɛɛyɛlɛ nu.” Yemɔti mebava fɛlɛkolilɛ meadu me nwo wɔ me bɛtɛɛyɛlɛ nwo, amaa Kelaese tumi ne aheda me nwo zo kɛ ɛdanlɛsua. 10 Kelaese ati, medi fɛlɛko wɔ bɛtɛɛyɛlɛ, aholobabɔlɛ, anwongyelelɛ, kpɔdekpɔdeyɛlɛ nee ngyegyelɛ nu. Ɔluakɛ saa meyɛ bɛtɛɛ a ɛnee me nwo ɛyɛ se kpalɛ. 11 Meyɛ kɛ sonla mɔɔ ɛnde edwɛkɛ bo la. Bɛdabɛ a bɛmaa meyɛ zɔ a, ɔluakɛ anrɛɛ ɔwɔ kɛ bɛkanvo me. Saa menle ɛhwee bɔbɔ a, bɛ ɛzoanvolɛma kpalɛ ne mɔ ɛndɛla me wɔ debie biala anu. 12 Menvale abotane kpole menlale ye ali mengilele bɛ kɛ mele ɛzoanvolɛ, na menyɛle sɛkɛlɛneɛ nee nwanwane ninyɛne nee gyima mgbole. 13 Saa ɛye adesoa mɔɔ meanyɛ meammaa bɛ la ɛsie ahane a, duzu bieko a ammaa bɛando asafo ne mɔ mɔɔ ɛha la ɛ? Mesɛlɛ bɛ, saa mevo bɛ wɔ ɛhye anu a bɛva bɛhyɛ me. 14 Nea! Ye fane nsa mɔɔ meboɔboa me nwo kɛ meba bɛ nwo lɔ la ɛne, noko menrɛyɛ adesoa menrɛmaa bɛ. Ɔluakɛ bɛdabɛ a mekpondɛ bɛ a, tɛ bɛ ninyɛne ɔ; tɛ mralɛ a kpondɛ ninyɛne sie bɛ awovolɛ a, awovolɛ a kpondɛ sie bɛ mra a. 15 Mame, mebavi fɛlɛkolilɛ nu meava me nwo ninyɛne nee me nwo amuala meamaa bɛ.* Saa mehulo bɛ kpole zɛhae a, asoo ɔwɔ kɛ ɛlɔlɛ mɔɔ bɛlɛ bɛmaa me la ka aze ɔ? 16 Kɛ ɔde ye biala la, meanyɛ adesoa meammaa bɛ. Noko bɛse “me nye ɛde” na menvale “mɛlɛbɛla” a mengyele bɛ a. 17 Asoo menluale menli mɔɔ menzoanle bɛ wɔ bɛ nwo lɔ la bie anwo zo memkpondɛle bɛ nwo nvasoɛ? 18 Menzɛlɛle Taetɛse na menzoanle ye nee adiema ko. Asoo Taetɛse kpondɛle bɛ nwo nvasoɛ ɔ? Asoo yɛannyia adwenle ko? Asoo yɛambɔ yɛ ɛbɛla ko? 19 Mekɛ ɛhye amuala, bɛdwenle kɛ yɛlɛka edwɛkɛ yɛalie yɛ nwo ɔ? Yɛle Kelaese ɛdoavolɛma yɛɛ yɛlɛka nɔhalɛ wɔ Nyamenle anyunlu. Noko alɔvolɛ, debie biala mɔɔ yɛyɛ la maa bɛ anwosesebɛ. 20 Na mesulo kɛ saa meba a, bie a menrɛnwu bɛ kɛ mɔɔ mekulo la yɛɛ bɛnrɛnwu me kɛ mɔɔ bɛkulo la, emomu bie a mebanwu butulelilɛ, nungulehwenlɛ, ɛya mgbole ɛvalɛ, manzonlehwenlɛ, aholobabɔlɛ, awie mɔ anwo edwɛkɛ ɛhehanlɛ, anwomemaazo nee basabasayɛlɛ. 21 Bie a meba bieko a, me Nyamenle ne baha me aze wɔ bɛ nyunlu na meali bɛdabɛ mɔɔ bɛyɛle ɛtane na bɛtɛnunle bɛ nwo wɔ bɛ evinli nyɛleɛ nee adwɔmane ɛbɛla* yɛɛ anyiemgba ɛbɛla* mɔɔ bɛbɔle la anwo nyane.\n2 Kɔlentema 12


Gyɛnɛsese 16 | Yintanɛte Zo Baebolo | Ewiade Fofolɛ Ngilebɛbo\nHeega nee Yehyemɛle (1-16)\n16 Ebilam aye Sɛlae anwo ralɛ,+ noko ɛnee ɔlɛ Yigyibitinli sonvolɛ bie mɔɔ bɛfɛlɛ ye Heega.+ 2 Ɔti Sɛlae zele Ebilam kɛ: “Mesɛlɛ wɔ tie! Gyihova ammaa meanwo ralɛ. Mesɛlɛ wɔ, ɛ nee me sonvolɛ ye ɛla. Bie a ɔbawo mralɛ yeamaa me.”+ Yemɔti Ebilam diele mɔɔ Sɛlae hanle la. 3 Mɔɔ Ebilam lile ɛvolɛ bulu wɔ Keena azɛlɛ zo la, Ebilam aye Sɛlae vale ye sonvolɛ Yigyibitinli Heega maanle ɔ hu Ebilam kɛ ɔ ye. 4 Yemɔti ɔ nee Heega lale, na ɔnrenzɛle. Mɔɔ ɔnwunle kɛ yenrenzɛ la, ɛnee akee ɔmbu ɔ menle raalɛ ne. 5 Ɛhye ati Sɛlae hanle hilele Ebilam kɛ: “Ngyegyelɛ mɔɔ ɛra me nwo zo la vi wɔ. Medame a menvale me sonvolɛ ne memaanle wɔ a,* noko mɔɔ ɔnwunle kɛ yenrenzɛ la, akee ɔmbu me. Gyihova ɛbua me nee wɔ avinli ndɛne.” 6 Ɔti Ebilam zele Sɛlae kɛ: “Nea! Wɔ sonvolɛ ne wɔ ɛ sa nu. Debie biala mɔɔ ɛnea a ɔle kpalɛ la fa yɛ ye.” Akee Sɛlae hilele ye nyane, na ɔnriandile ɔvile ɔ nwo ɛkɛ. 7 Nzinlii Gyihova anwumabɔvolɛ nwunle ye wɔ nzubula bie mɔɔ wɔ Hyɔɔ adenle zo wɔ fienemgbole ne anu la anwo.+ 8 Na ɔhanle kɛ: “Heega, Sɛlae sonvolɛ, ɛvi nienwu a wɔra ɛke a yɛɛ ɛlɛkɔ ni?” Na ɔhanle kɛ: “Melɛnriandi meavi me menle raalɛ Sɛlae anwo ɛkɛ.” 9 Gyihova anwumabɔvolɛ ne zele ye kɛ: “Sia kɔ ɛ menle raalɛ ne ɛkɛ na kɔbɛlɛ ɛ nwo aze maa ye.” 10 Akee Gyihova anwumabɔvolɛ ne zele ye kɛ: “Mebamaa ɛ bo zo amra azo kpalɛ mɔɔ bɛnrɛhola bɛ tia a.”+ 11 Gyihova anwumabɔvolɛ ne doale zo kɛ: “Kɛkala ɛlɛnrenzɛ, na ɛbawo ralɛ nrenyia na wɔado ye duma Yehyemɛle,* ɔluakɛ Gyihova ɛde wɔ nyane ɛzunlɛ ne. 12 Ɔbayɛ kɛ ɛbɔ nu asoaso.* Ɔbamaa ɔ sa zo yeatia awie biala, yɛɛ awie biala bamaa ɔ sa zo atia ye, na ɔbadɛnla yeabikye ɔ mediema ne mɔ kɔsɔɔti.”* 13 Akee ɔbɔle Gyihova mɔɔ nee ye dendɛle la duma kɛ: “Ɛle Nyamenle mɔɔ ɛnwu debie,”+ ɔluakɛ ɔhanle kɛ: “Asoo amgba menwu ahenle mɔɔ nwu me la wɔ ɛke ɔ?” 14 Ɛhye ati a bɛvɛlɛle bula ne Biyɛ-leehae-lɔe* la. (Ɔwɔ Keedɛhye nee Bilɛde avinli.) 15 Yemɔti Heega wole ralɛ nrenyia maanle Ebilam, na Ebilam donle ɔ ra nrenyia ne mɔɔ Heega wole ye la Yehyemɛle.+ 16 Ebilam lile ɛvolɛ 86 la, yɛɛ Heega wole Yehyemɛle a.\n^ Hibulu aneɛ nu, “mendole ɛ kɛnra anu a.”\n^ Ɔ bo kile “Nyamenle Ɛde.”\n^ Ɛhye kile, asoaso mɔɔ bɛtɛtetele ye. Bie a ɔkile kɛ ɔdi ɔ ti anwo.\n^ Anzɛɛ ɔkola ɔkile, “na ɔbadwazo yeatia ɔ mediema ne mɔ amuala.”\n^ Ɔ bo kile “Teasenli Ne Mɔɔ Nwu Me La Bula.”


Nyamenle Bɔle Anwuma Nee Aze | Ngakula Baebolo Ɛzukoalɛdeɛ\nNyamenle Bɔle Anwuma Nee Aze\nGyihova Nyamenle a bɔle yɛ a. Ɔbɔle debie biala, ninyɛne mɔɔ yɛnwu bɛ nee mɔɔ yɛnnwu bɛ la. Ɔbɔle anwumabɔvolɛma dɔɔnwo kolaa na yeabɔ ninyɛne mɔɔ yɛnwu bɛ la. Kɛzi anwumabɔvolɛma de ɛ? Gyihova bɔle bɛ kɛ ye ɛsaso la. Yɛngola yɛnnwu bɛ kɛ mɔɔ yɛngola yɛnnwu Nyamenle la. Gyihova limoale bɔle anwumabɔvolɛ ko ɔmaanle ɔboale ye. Ɔboale ye ɔmaanle ɔbɔle nwɔlɔra, pelanet ne mɔ yɛɛ ninyɛne gyɛne. Pelanet ɛhye mɔ ko a le azɛlɛ ye, ɔle yɛ awuke kɛnlɛma.\nAkee Gyihova zieziele azɛlɛ ne maanle nane nane yɛɛ menli kɛ bɛdɛnla zo. Ɔmaanle ewia ne dale azɛlɛ ye azo. Ɔbɔle awoka, nyevile yɛɛ azule.\nBoni bieko a ɔbɔle a? Gyihova hanle kɛ: ‘Mebɔ ndile nee mbaka.’ Mbaka ngakyile mɔɔ so ma, nya nya nee felawɔse bɔle ɔ bo fifile. Eza Gyihova bɔle nane ngakyile—mɔɔ bɛtu, nzule nee nyevile nu ɛdeɛ, mɔɔ bɛkongo yɛɛ mɔɔ bɛtwenle bɛ nwo aze la. Ɔbɔle nane ngyikyi le kɛ asoasoa yɛɛ mgbole le kɛ ɛzonle. Nane boni a ɛ nye die ɔ nwo kpalɛ a?\nAkee Gyihova zele anwumabɔvolɛ mɔɔ limoa la kɛ: ‘Maa yɛbɔ sonla.’ Ɛnee alesama bayɛ ngakyile avi nane ne mɔ anwo. Bɛbahola bɛayɛ ninyɛne ngakyile, bɛadendɛ, bɛazele na bɛayɛ asɔne. Ɛnee bɛbanlea azɛlɛ ne nee nane ne mɔ anwo zo. Nrenyia boni a bɛlimoale bɛbɔle ye a? Maa yɛnlea.\n“Mɔlebɛbo ne Nyamenle bɔle anwuma nee aze.”—Mɔlebɛbo 1:1\nKpuya: Gyihova Nyamenle a le nwane? Ninyɛne boni a Gyihova bɔle a?\nMɔlebɛbo 1:1-26; Mrɛlɛbulɛ 8:30, 31; Gyɛlɛmaya 10:12; Kɔlɔsaema 1:15-17\nFa nwa awie Fa nwa awie Nyamenle Bɔle Anwuma Nee Aze\nlfb ɛzukoalɛdeɛ 1 m. 8-9